title: Force India

text: Kaudella tallin kuljettajina jatkoivat Sergio Pérez ja Nico Hülkenberg. Testikuljettajana toimi Daniel Juncadella. Talli ajoi alkukauden VJM08-autolla, joka oli käytännössä kauden 2015 sääntöihin muokattu edellisen kauden auto. Britannian GP:ssä talli siirtyi VJM08B-versioon.


title: Force India

text: Pérezin ja Hülkenbergin voimin talli saavutti parhaan sijoituksensa MM-sarjassa sijoittuen viidenneksi.


title: Force India

text: Kaudella tallin kilpakuljettajina ajoivat Sergio Pérez ja Nico Hülkenberg. Testikuljettajina toimivat Alfonso Celis Jr. ja Nikita Mazepin.


title: Force India

text: Kaudella 2017 tallin kilpakuljettajina olivat Sergio Pérez ja Esteban Ocon. Testikuljettajina toimivat Alfonso Celis Jr. ja George Russell.


title: Force India

text: Kaudella 2018 tallin kilpakuljettajina olivat Sergio Pérez ja Esteban Ocon. Testikuljettajina toimivat kanadalainen Nicholas Latifi ja venäläinen Nikita Mazepin.


title: Force India

text: Talli ajautui kesällä taloudellisiin vaikeuksiin. Tallin omistajaksi tuli elokuussa Lawrence Strollin johtama sijoittajaryhmä ja talli toimi loppukauden uudella kilpailulisenssillä nimellä Racing Point Force India. Auton nimeä ei FIA:n sääntöjen mukaan voi vaihtaa kesken kauden ja sen pitää käydä ilmi myös tallin nimessä. Uuden kilpailulisenssin takia talli menetti kuitenkin siihen astiset pisteensä.


title: Force India

text:
† Keskeytti, mutta sai tuloksen ajettuaan 90 % kisapituudesta.
• Abu Dhabin GP:ssä 2014 jaettiin tuplapisteet.


title: Valerius Flaccus

text: Gaius Valerius Flaccus oli ensimmäisellä vuosisadalla vaikuttanut roomalainen runoilija, joka kukoisti keisareiden Vespasianuksen ja Tituksen aikana, roomalaisen kirjallisuuden niin sanotulla "hopeisella kaudella".


title: Valerius Flaccus

text: Valerius Flaccuksesta ei tiedetä paljoakaan; hän kuului viisitoistajäseniseen quindecemviri sacris faciundis -kollegioon. Ainoa hänet mainitseva antiikin kirjailija on Quintilianus, joka viittaa tämän kuolemaan suurena menetyksenä. Quintilianuksen teos valmistui noin vuonna 90, mikä rajaa Valerius Flaccuksen kuolinvuoden tähän tai sitä aikaisemmaksi.


title: Valerius Flaccus

text: Hänen ainoa säilynyt työnsä, latinankielinen "Argonautica", on kirjoitettu vuoden 70 Jerusalemin piirityksen aikana tai välittömästi sen jälkeen, ja omistettu keisari Vespasianukselle. Teoksessa viitataan myös vuonna 79 tapahtuneeseen Vesuviuksen purkautumiseen, mikä viittaa siihen, että se on kirjoitettu pitkän ajan kuluessa. "Argonautica" on eeppinen runo, jonka on tarkoitettu kahdeksan kirjan mittaiseksi. Se käyttää daktyylista heksametriä ja seuraa melko tarkasti Apollonios Rhodioksen kreikankielisen "Argonautikan" tapahtumia; tosin Valerius Flaccuksen kerronta loppuu odottamatta kohtaan, jossa Medeia pyytää päästä Iasonin mukaan tämän lähtiessä kotimatkalle, mikä on herättänyt epäilyjä, ettei teos olisi koskaan valmistunut. Valerius Flaccus on selvästi tuntenut Vergiliuksen tuotannon ja käyttänyt häntä mallinaan kielenkäytössä. Hänen tekstiään on luonnehdittu virheettömäksi ja eläväiseksi kerronnaltaan, mutta teennäiseksi ja liioittelun ja korulauseiden takia vähemmän selkeäksi kuin esikuvansa.


title: Conquest (albumi)

text: Conquest on englantilaisen rockyhtye Uriah Heepin helmikuussa 1980 julkaisema kolmastoista studioalbumi. Albumi on jakanut poikkeuksellisen vahvasti mielipiteet yhtyeen fanien keskuudessa. Britanniassa levy nousi listan sijalle 37. Se oli yhtyeen paras listasijoitus saarivaltiossa viiteen vuoteen. Yhdysvalloissa albumia ei julkaistu lainkaan.


title: Conquest (albumi)

text: Albumilla laulaa uusi vokalisti ja multi-instrumentalisti John Sloman, joka liittyi Uriah Heepiin Lone Star -yhtyeestä. Hän korvasi eronneen John Lawtonin. "Conquest" menestyi Lawtonin aikaisia Uriah Heep -albumeita paremmin brittilistalla, mutta levy jäi kuitenkin Slomanin ainoaksi yhtyeen riveissä. Yhtyeen pitkäaikainen rumpali Lee Kerslake erosi yhtyeestä pian Slomanin liityttyä Uriah Heepiin, joten levyllä soittaa uusi rumpali Chris Slade, joka oli aiemmin musisoinut Uriah Heepin kanssa samassa levy-yhtiössä olevassa Manfred Mann's Earthbandissa.


title: Conquest (albumi)

text: Uriah Heepin musiikin keskeinen säveltäjä-sanoittaja Ken Hensley erosi yhtyeestä albumin julkaisun jälkeisellä kiertueella. Hensleyn eroon vaikuttivat tyytymättömyys yhtyeen musiikillisesta suunnasta sekä Sloman, jota Hensley ei ollut halunnut Uriah Heepin laulajaksi. Hän oli halunnut Slomanin sijasta Peter Goalbyn. Ironisesti Goalbysta tuli uusi laulaja yhtyeen seuraavalle albumille, "Abominogille", vuonna 1982. Myös kitaristi Mick Box kertoi myöhemmin Slomanin olleen huono valinta yhtyeen laulajaksi.


title: Conquest (albumi)

text: Hensleyn eron jälkeen yhtye otti kosketinsoittajaksi kanadalaisen Greg Dechertin ja jatkoi esiintymisiä. John Sloman erosi Uriah Heepistä loppuvuodesta 1980, jonka jälkeen kitaristi Mick Box pyysi yhtyeen alkuperäistä laulajaa David Byronia takaisin. Byron kieltäytyi ja Uriah Heepin basisti Trevor Bolder siirtyi Wishbone Ash -yhtyeeseen. Uriah Heepin toiminta loppui kokonaan useiksi kuukausiksi, mutta mitään virallista tiedotetta sen hajoamisesta ei koskaan tullut.


title: Conquest (albumi)

text: Albumin kansitiedot väittävät basisti Trevor Bolderin laulavan päävokaalit päätösraidalla ”It Ain't Easy”. Todellisuudessa kappaleen laulaa Sloman. Albumin alkuperäinen kansikuva on ideoitu kuuluisan toisen maailmansodan aikaisen valokuvan "Iwo Jiman lipunnosto" pohjalta.


title: Conquest (albumi)

text:
A-puoli
B-puoli


title: Vuonna 2525

text: Vuonna 2525 on suomalaisen laulajan Robinin kokoelma-albumi. Se julkaistiin vuonna 1998. Levy on osa Warner Music Finlandin 20 suosikkia -kokoelmalevysarjaa.


title: Donald Tusk

text: Donald Franciszek Tusk (s. 22. huhtikuuta 1957 Gdańsk) on puolalainen poliitikko. Tusk aloitti joulukuussa 2014 Eurooppa-neuvoston puheenjohtajana. Ennen nimitystään Eurooppa-neuvoston johtoon Tusk oli perustamansa keskusta-oikeistolaisen Kansalaisfoorumin (, lyh. PO) puheenjohtajana vuosina 2003–2014 ja toimi Puolan pääministerinä vuosina 2007–2014.


title: Donald Tusk

text: Donald Tuskin molemmat vanhemmat ovat syntyisin Danzigin vapaakaupungista (nyk. Gdańsk). Tuskit kuuluvat Puolan vähemmistökansaan kašubeihin. Tuskin isä oli kirvesmies ja äiti työskenteli sairaanhoitajana. Hänen rautatieläisenä toiminut isoisänsä joutui toisen maailmansodan aikana ensin keskitysleirille ja myöhemmin sodan loppuvaiheessa hänet pakkovärvättiin Saksan armeijaan.


title: Donald Tusk

text: Tusk päätti Gdańskin Kopernikus-lukion vuonna 1976 ja opiskeli historiaa Gdańskin yliopistossa. Hän valmistui vuonna 1980 tehtyään päätöstyönsä Józef Piłsudskista. Opiskeluaikoinaan Tusk oli mukana luomassa opiskelijoiden Solidaarisuus-komiteaa, joka syntyi turvallisuuspalvelun murhattua opiskelija-aktivisti Stanisław Pyjasin. Valmistuttuaan yliopistosta Tusk liittyi Solidaarisuus-ammattiliittoon.


title: Donald Tusk

text: Aktiivisuus Solidaarisuus-liikkeessä merkitsi, että Tusk sai elantonsa lähinnä työskentelemällä toimittajana ja vapaiden kansalaisjärjestöjen palveluksessa. Puolan kommunistihallinnon julistettua sotatilan 1981 Tusk jatkoi hallinnon vastaista toimintaa maan alla kirjoittaen pamfletteja muun muassa Friedrich von Hayekin ajatuksista ja yksityisomistuksesta. Hän piti tuolloin sankareinaan Ronald Reagania ja Margaret Thatcheria.


title: Donald Tusk

text: Solidaarisuus-liike hajosi kommunistihallinnon päätyttyä vuonna 1989, jolloin Tusk päätyi perustamaan Liberaalidemokraattista kongressipuoluetta (KLD). Puolueen tavoitteissa korostuivat vapaa markkinatalous, yksityistäminen, kansalaisvapaudet sekä Puolan EU-jäsenyyden tavoittelu. Tusk johti puoluetta vuodesta 1991 ja saman vuoden parlamenttivaaleissa se sai 37 paikkaa Sejmiin. Seuraavissa vuoden 1993 vaaleissa KLD ei kyennyt samanlaiseen menestykseen ja päätyi yhdistymään suuremman Demokraattinen liitto -puolueen (UD) kanssa Vapausliitoksi (UW). Tusk valittiin Vapausliiton varapuheenjohtajaksi ja vuoden 1997 vaaleissa hän tuli valituksi senaattiin.


title: Donald Tusk

text: Tusk erosi Vapausliitosta vuonna 2000 hävittyään kamppailun puolueen puheenjohtajuudesta Bronisław Geremekille, minkä jälkeen hän oli mukana perustamassa Kansalaisfoorumia (Platforma Obywatelska, lyh. PO) vuonna 2001. Kansalaisfoorumi nousi parlamenttiin jo samana vuonna pidetyissä vaaleissa, ja Tusk toimi Sejmin varapuhemiehenä 2001–2005. Tuskista tuli Kansalaisfoorumin puheenjohtaja vuonna 2003.


title: Donald Tusk

text: Vuonna 2005 Tusk kärsi kaksi tappiota. Hän hävisi ensin presidentinvaalissa Lech Kaczyńskille ja myöhemmin pidetyissä parlamenttivaaleissa Kansalaisfoorumi kärsi tappion Jarosław Kaczyńskin, Lech Kaczyńskin kaksoisveljen, johtamalle Laki ja oikeus -puolueelle. Jarosław Kaczyński nousi voiton myötä Puolan pääministeriksi.


title: Donald Tusk

text: Vuoden 2007 parlamenttivaaleissa Tusk kampanjoi aggressiivisemmin. Jarosław Kaczyńskin ja Tuskin ainoassa yhteisessä väittelyssä hän hyökkäsi hallituksen ulkopolitiikkaa vastaan syyttäen Kaczyńskia Saksan-suhteiden kiristymisestä. Tusk puhui veronkevennysten ja byrokratian vähentämisen puolesta, ja syytti Kaczyńskia puolalaisten ajamisesta etsimään töitä Britanniasta. Kansalaisfoorumin muihin vaaliteemoihin lukeutuivat muun muassa suhteiden lähentäminen Euroopan unionin kanssa sekä puolalaisjoukkojen vetäytyminen Irakin sodasta.


title: Donald Tusk

text: Donald Tuskista tuli parlamenttivaalien voittaja 21. lokakuuta 2007 Kansalaisfoorumin ja maanviljelijöiden tukeman keskustalaisen Puolan kansanpuolueen saatua yhdessä vaaleissa enemmistön parlamenttiin. Presidentti Lech Kaczyński nimitti Tuskin uudeksi pääministeriksi 9. marraskuuta 2007. Jarosław Kaczyńskin pääministerikaudella vahingoittuneet suhteet Saksan kanssa paranivat Tuskin ollessa pääministerinä ja hänellä itsellään oli hyvät henkilökohtaiset välit Saksan liittokanslerin Angela Merkelin kanssa. Hallitus vahvisti kesäkuussa 2008 puolalaisjoukkojen vetäytymisen Irakista lokakuun loppuun mennessä.


title: Donald Tusk

text: Tuskin hallitus allekirjoitti esisopimuksen Yhdysvaltain kanssa Puolaan sijoitettavasta ohjuspuolustuksen ohjustukikohdasta elokuussa 2008, mitä Venäjä vastusti voimakkaasti. Yhdysvaltain presidentti Barack Obama veti suunnitelman takaisin syyskuussa 2009, minkä jälkeen lokakuussa julkistettiin uusi suunnitelma SM3-ohjustentorjuntajärjestelmän sijoittamisesta Puolaan. Tusk kertoi Puolan hyväksyvän uuden SM3-konseptin ja sanoi maan olevan valmis ottamaan järjestelmän osia tarpeellisessa määrin alueelleen.


title: Donald Tusk

text: Puolan talous pysyi kasvussa Tuskin pääministerikauden aikana ainoana EU-maana maailmanlaajuisen finanssikriisin aikana. Pääministerinä hän myös oli avainasemassa Puolan vakauden säilyttämisessä, kun presidentti Lech Kaczyński ja useat Puolan korkea-arvoiset viranomaiset menehtyivät lento-onnettomuudessa Venäjällä huhtikuussa 2010.


title: Donald Tusk

text: Vuoden 2011 parlamenttivaaleissa Tuskin johtama Kansalaisfoorumi säilytti asemansa ja Tuskista tuli kommunismin jälkeisen Puolan ensimmäinen pääministeri, joka valittiin toiselle kaudelle. Vaalivoittoa varjosti kuitenkin alhaiseksi jäänyt äänestysaktiivisuus. Tuskin pääministerikautta arvosteltiin uudistusten puutteesta. Puolan talouskasvusta huolimatta esimerkiksi maan julkisen sektorin arvioitiin olevan yhä liian suuri ja kallis, teiden kunto huono ja rautatieliikenteen toimivan huonosti.


title: Donald Tusk

text: Tuskia pidettiin yhtenä ennakkosuosikeista Eurooppa-neuvoston puheenjohtajan virkaan Herman Van Rompuyn seuraajaksi. Tusk valittiin Eurooppa-neuvoston puheenjohtajaksi 30. elokuuta 2014 ja hän aloitti tehtävässä 1. joulukuuta. Maaliskuussa 2017 hänet valittiin jatkokaudelle EU-maiden päämiehistä ainoastaan Puolan pääministerin Beata Szydłon äänestäessä valintaa vastaan. Erikoisen tilanteen arvioitiin johtuvan Puolan sisäpoliittisista kiistoista Szydłon edustaessa Kansalaisfoorumia kilpailevaa Laki ja oikeus -puoluetta.


title: Donald Tusk

text: Donald Tusk on naimisissa historioitsija Małgorzata Tuskin kanssa. Pariskunta meni naimisiin Tuskin vielä opiskellessa historiaa Gdańskin yliopistossa. Heillä on kaksi aikuista lasta, joista toinen on tunnettu muotibloggari.


title: Litening

text: Litening on israelilaisen Rafael Advanced Defense Systemsin kehittämä ja mm. Northrop Grumman Corporationin lisenssillä valmistama lentokoneen siipi- tai runkoripustimiin kiinnitettävä maalinosoituslaser ja tähtäyslaite, jota käytetään muun muassa täsmäaseiden ohjaamiseen maakohteita vastaan. Laite lisää merkittävästi lentokoneen taistelutehokkuutta erityisesti yöllä tai huonoissa sääoloissa maakohteisiin tapahtuvissa hyökkäyksissä. Laitetta voidaan käyttää laukaistaessa erilaisia täsmäohjattuja laser- tai GPS-ohjautuvia aseita tai tavanomaisia pommeja.


title: Litening

text:
Litening-maalinosoituslaitteen käyttäjiä ovat muun muassa Yhdysvaltain ilmavoimat ja merijalkaväki, Luftwaffe ja RAF.
Suomen ilmavoimat on tilannut myös Litening-maalinosoituslaitteet asennettavaksi F/A-18 Horneteihin elinkaaren keskivaiheen päivityksen (MLU2) yhteydessä. Tilaukset toimitettiin vuoden 2012 loppuun mennessä, jonka jälkeen järjestelmät olivat/ovat valmiita ilmasta-maahan aseistuksen hankkimiseksi.


title: Lynn Kurland

text: Lynn Kurland on yhdysvaltalainen kirjailija. Hän kirjoittaa historiallista ja aikamatkustus-aiheista romantiikkaa. Monet kirjoista keskittyvät joko De Piaget tai MacLeod sukujen henkilöihin.


title: Lynn Kurland

text: Lynn aloitti kirjailijan uran viiden vuoden iässä tekemällä lyhyitä, kuvitettuja kertomuksia. Sen jälkeen tarinointi kuitenkin jäi, kunnes yliopiston aikoihin romanttista kirjallisuutta lukiessaan hän tarttui kynään ja aloitti kirjoittamisen.


title: Lynn Kurland

text: Hänellä on kaksi lasta ja kolme kissaa.


title: Runar Appelberg

text: Karl Runar Appelberg (26. helmikuuta 1889 Kymi – 22. heinäkuuta 1917 Tuckumin sotilassairaala Latvia) oli suomalainen jääkäri. Hänen vanhempansa olivat intendentti, insinööri Karl Joel Appelberg ja Olga Sofia Saxén.


title: Runar Appelberg

text: Hän kirjoitti ylioppilaaksi Helsingin ruotsalaisesta normaalilyseosta vuonna 1907 ja liittyi Nylands Nationiin. Opintojaan hän jatkoi Helsingin yliopiston filosofisen tiedekunnan historian kielten osastolla vuosina 1907–1910 ja Lontoon yliopiston kansantaloudellisessa oppilaitoksessa vuosina 1908–1909. Filofian kandidaatin tutkinnon hän suoritti vuonna 1910. Hän toimi Tilastollisen päätoimiston ylimääräisenä amanuenssina vuonna, kunnes lähti jatkamaan opintojaan ja opiskeli Helsingin, Lontoon ja Tukholman yliopistoissa vuosina 1912–1914. Filosofian maisterin tutkinnon hän suoritti vuonna 1914. Hän toimi myös ylioppilaskunnan hallituksen jäsenenä vuonna 1911.


title: Runar Appelberg

text: Hän oli ylioppilasaktivistien ensimmäisiä ja huomattavimpia johtohenkilöitä ja kuului siihen lähetystöön, jotka alkuvuodesta 1915 neuvotteli useiden ruotsalaisten julkisuudenhenkilöiden kanssa tulevasta Suomen itsenäistymisestä. He neuvottelivat Ruotsissa myös mahdollisuudesta saada sotilaallista koulutusta ja aseita suomalaisille ja Suomeen. Hän toimi myös jääkärivärvärinä vuoden 1915 alussa ruotsinkielisten opiskelijoiden keskuudessa.


title: Runar Appelberg

text: Appelberg osallistui ensimmäiselle jääkärikurssille Berliinissä 15. helmikuuta 1915, josta hän siirtyi yhtenä ensimmäisten vapaaehtoisten joukossa Pfadfinder-kurssille, joka järjestettiin Pohjois-Saksassa sijaitsevalla Lockstedter Lagerin harjoitusalueella. Kurssin johtajana toimi yliluutnantti von der Heyden. Leirille hän ilmoittautui 25. helmikuuta 1915. Hänet sijoitettiin joukon 2. komppaniaan, josta hänet siirrettiin Jääkäripataljoona 27:n 2. komppaniaan, jossa hän toimi myöhemmin suomalaisena ylijoukkueenjohtajana. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, missä sai keuhkopussin tulehduksen ja sinnitteli viikon kofeiinin, kamfertin ja morfiinin turvin, kunnes kuoli keuhkotautiin Tukkumin sotilassairaalassa n:o 404. Kuollessaan hän oli naimaton ja kirjoilla Helsingin pohjoisessa ruotsalaisessa seurakunnassa.


title: Runar Appelberg

text: Appelberg haudattiin Tukkumin Ehrenfriedhofin hautausmaalle sotilaallisin kunnianosoituksin. Lähimmät toverit laskivat hänet hautaan. Seppeleet laskivat muun muassa pataljoonan uusmaalaiset ylioppilaat ja saksalainen upseeristo. Appelbergin ruumis siirrettiin myöhemmin isänmaan multiin.


title: Runar Appelberg

text: Appelberg ylennettiin zugführeriksi 2. syyskuuta 1915 ja oberzugführeriksi Runeberginpäivänä 5.(6?). helmikuuta 1916, mikä päivä on myös jääkäripataljoona 27:n juhlapäivä. Kyseisessä ylennystilaisuudessa hän piti puheen jossa hän lausui muun muassa seuraavaa: ”"Historia on meidän kansallemme määrännyt aivan erikoisen tehtävän. Aina siitä ajasta saakka, kun Ruotsin valta loi Suomesta itselleen suojamuurin Venäjää vastaan, me olemme seisoneet länsimaitten äärimmäisinä itäisinä vartioina. Vartian paikka on vastuunalainen paikka----. Vartia ei voi ryhtyä neuvotteluihin vihollisen kanssa; hän voi vain seistä ja kaatua ---. Kun me nyt varustaudumme taisteluun Venäjää vastaan, muistakaamme, että juuri tähän taisteluun Suomen nuoriso sukupolvi sukupolvelta monen sadan vuoden aikana on valmistautunut. --- Älkäämme unohtako, että tuskin sata vuotta sitten esi-isämme Siikajoella, Lapualla ja Oravaisissa paljastetuin asein astuivat samaa vihollistamme vastaan"”


title: Runar Appelberg

text: 2. komppaniassa palvelevalle oberzugführer Appelbergille myönnettiin rautaristi 28. marraskuuta 1916. Hän toimi hengellisenä johtajana jääkäripataljoona 27:ssä, ja rintamalle lähtöpuheessaan hän vetosi joukon sotilasperinteisiin: ”"Muistakaamme, kun valmistaudumme lähtemään taisteluun Venäjää vastaan, että Suomen nuoriso on sukupolvi toisensa jälkeen kautta monien vuosisatojen valmistautunut kuten me samaan taisteluun... Muistakaamme, että suonissamme virtaa verta kuin niiden sankarien, jotka yhdessä de la Gardien ja Hornin kanssa rynnistivät Novgorodiin ja valtasivat itämerenmaat..."”


title: Miehittämätön avaruustoiminta

text: Miehittämätön avaruustoiminta on avaruustoimintaa, jossa ihmiset eivät mene avaruuteen vaan avaruudessa toimitaan maasta käsin kauko-ohjatuilla tai täysin automaattisilla laitteilla.


title: Miehittämätön avaruustoiminta

text: Miehittämätön avaruustoiminta on halvempaa ja yksinkertaisempaa kuin miehitetty ja esimerkiksi lentojen määrässä huomattavasti yleisempää. Miehittämätön avaruustoiminta voidaan periaatteessa jakaa institutionaaliseen ja kaupalliseen.


title: Miehittämätön avaruustoiminta

text: Institutionaalinen avaruustoiminta on yleensä avaruustutkimusta tai sotilaallista avaruustoimintaa. Avaruustutkimuksen lennot ovat yleensä avaruusluotaimia. Miehittämättömiksi avaruuslennoiksi ei yleensä katsota kantorakettien laukaisuja, joissa osa raketista on jäänyt kiertoradalle vaikka näin tehtiin aikoinaan mm. miehitettyjen lentojen muodostelmalentokokeiluissa (esimerkiksi Atlas-Agena). Näiden rakettien ylimmät vaiheet muodostavat kuitenkin merkittävän osa ihmisen luomasta avaruusromusta matalilla kiertoradoilla.


title: Miehittämätön avaruustoiminta

text: Sotilaallinen avaruustoiminta on toistaiseksi keskittynyt tiedustelusatelliitteihin ja sotilaallisiin viestintäsatelliitteihin. Ohjuskokeet, joissa lähetetty laite voi viipyä maan matalalla kiertoradalla joniin aikaa, ei pidetä avaruustoimintana, täten esim. maanpäällisillä ohjuksilla toteutetut ohjustentorjuntajärjestelmät eivät ole avaruustoimintaa.


title: Miehittämätön avaruustoiminta

text: Kaupallinen toiminta on toistaiseksi ollut lähinnä tietoliikennesatelliitteja.


title: Miehittämätön avaruustoiminta

text: Miehittämätön avaruustoiminta on pääasiassa satelliittien ja avaruusluotainten lentoja. Miehitettyjen lentojen valmistelut, joissa ei lennätetä avaruuslentäjiä tai edes koe-eläimiä ovat miehitetyn avaruuslennon ja ”robotiikkamissioiden” rajalla. Samanlaista rajanveto-ongelmaa ei ole avaruuskapseleissa tehtävissä biologisissa kokeissa.


title: Miehittämätön avaruustoiminta

text: Tämän alasivuilla listataan laukaisuajanohdan mukaisessa järjestyksessä satelliitit ja avaruusluotaimet. Luettelo ei sisällä miehittämättömiä tai koe-eläimiä kuljettaneita avaruuskapseleita, joiden katsotaan kuuluvan miehitettyjen lentojen teknisiin valmisteluihin.


title: Atenis Sioni

text: Atenis Sionin kirkko () on 600-luvun alussa rakennettu georgialaisortodoksinen kirkko noin kymmenen kilometriä etelään Gorin kaupungista Georgiassa. Kirkko sijaitsee Tana-joen laaksossa, joka tunnetaan historiallisten monumenttiensa lisäksi maisemistaan ja viinistään. Nimi "Sioni" juontuu Jerusalemin Siionin vuorelta.


title: Atenis Sioni

text: Sioni on ristinmuotoinen kupolikirkko kooltaan 24 × 19,22 metriä, ja sen julkisivu on koristettu kaiverretuilla, neiliömäisillä vihreänharmailla kivillä, rikkaasti koristelluilla ornamenteilla ja reliefillä. Kirkko muistuttaa aiemmin rakennettua, maailmanperintökohteeksi hyväksyttyä Džvarin luostaria Mtskhetassa. Atenin kirkkoa on muunneltu useita kertoja mutta sen ulkonäkö muuttui erityisesti 900-luvulla, kun kirkon kupoli rakennettiin uudelleen Armeniasta palkatun arkkitehdin Todosakin avulla.


title: Atenis Sioni

text:
Kirkon seinillä on varhaisin esimerkki georgian aakkosten aikaisesta Nuskhuri- eli Nuskha-Khutsuri-variantista vuodelta 835. Myös ensimmäiset esimerkit Georgiassa nykyisinkin käytössä olevasta Mkhedruli-kirjoituksesta 980-luvulta ovat Atenis Sionin kirkossa. Eräs kirkon kirjoituksista kunnioittaa Adarnasea, ensimmäistä dokumentoitua georgialaisen Bagrationi-dynastian aatelista, joka oli uuden kuningassuvun perustajan Ašot I:n isä.
Kirkon lähellä on keskiaikaisen linnoituskaupungin rauniot (modernit Didi Atenin ja Patara Atenin kylät).


title: Nakkilan kirkko

text: Nakkilan kirkko on vuonna 1937 valmistunut funktionalistinen kirkko, jonka on suunnitellut arkkitehti Erkki Huttunen. Se on Nakkilan tunnetuin nähtävyys, joka korkealla mäellä sijaitsevana erottuu maamerkkinä muun muassa läheiselle valtatie 2:lle. Nakkilan kirkko rakennettiin tehtailija J. W. Suomisen testamenttaamilla varoilla, ja se on tiettävästi Suomen ainoa yksityishenkilön rahoituksella valmistunut kirkko. Sen vieressä sijaitsee arkkitehti Juha Leiviskän suunnittelema seurakuntakoti, joka on rakennettu vuonna 1970.


title: Nakkilan kirkko

text: Nakkilan kirkko on Suomen ensimmäinen funktionalismia edustava kirkko, jota Kannonkosken, Rajamäen ja Varkauden kirkkojen ohella pidetään maan merkittävimpien modernististen kirkkorakennusten joukkoon kuuluvana. Valmistumisajankohtanaan se poikkesi radikaalisti perinteisestä kirkkoarkkitehtuurista ja herätti runsaasti keskustelua.


title: Nakkilan kirkko

text: Kirkko suojeltiin vuonna 2004. Se on ympäristöineen yksi Museoviraston inventoimista valtakunnallisesti merkittävistä rakennetuista kulttuuriympäristöistä. Seurakuntakeskuksen ohella samaan miljööseen kuuluvat 1937 rakennettu entinen kunnanlääkärin asuintalo sekä vuodelta 1859 oleva lainajyvästön makasiini. Nakkilan kirkko on myös kansainvälisen modernin arkkitehtuurin tutkimus- ja suojelujärjestö Docomomon hyväksymässä suomalaisen modernin arkkitehtuurin merkkiteosten luettelossa.


title: Nakkilan kirkko

text: Ulvilan emäseurakuntaan kuuluneessa Nakkilassa toimi pitkään oma saarnahuone, kunnes vuonna 1764 muodostettiin oma kappeliseurakunta. Tuolloin valmistui myös Nakkilan ensimmäinen kirkko, joka oli yksilaivainen pitkäkirkko. Vuonna 1833 intendentinkonttori suunnitteli laajennuksen, jolla erillinen kellotapuli yhdistettiin pääkirkkoon. Arkkitehti C. J. von Heidekenin suunnittelema laajennus toteutettiin 1887, jolloin rakennus muutettiin ristikirkoksi. Samalla tornia korotettiin 35 metrin korkeuteen ja kirkko sai ulkoasuunsa uusgoottilaisen ilmeen. Se jäi kuitenkin edelleen vaille lämmitystä, ja siksi kirkko oli hyvin kylmä ja eristämättömänä myös vetoinen.


title: Nakkilan kirkko

text: Tehtailija J. W. Suominen testamenttasi elokuussa 1935 Nakkilan seurakunnalle kolme miljoonaa markkaa uuden kirkon rakentamiseen. Hän oli alun perin suunnitellut tekevänsä lahjoituksen kaksi vuotta myöhemmin 60-vuotispäivänään, mutta loukkaannuttuaan vakavasti ampumaonnettomuudessa Suominen saneli testamentin kuolinvuoteellaan kirkkoherra Antti Perheentuvalle. Kirkon alle Suominen määräsi rakennettavaksi ulkomaisissa kirkkorakennuksissa tapaamansa kryptan, josta tulisi hänen perheensä sukuhauta. Lisäksi Suomisen ajatuksena oli, että kirkon alle haudattaisiin seurakunnan kirkkoherrat.


title: Nakkilan kirkko

text: Kirkkovaltuusto esitti aluksi rahojen sijoittamista pankkitilille kymmeneksi vuodeksi, mutta lopulta rakentamiseen päätettiin ryhtyä mahdollisimman nopeasti, jotta kirkko saataisiin valmiiksi Suomisen syntymän 60-vuotispäivään mennessä. Rakennustoimikunnan puheenjohtajaksi valittiin kirkkoherra Perheentupa, jonka vastuulle myös Suominen oli uskonut rakennushankkeen toteuttamisen.


title: Nakkilan kirkko

text: Suunnittelukilpailuun kutsuttiin arkkitehdit Elsi Borg, Erkki Huttunen, Carolus Lindberg, Yrjö Lindegren, Bertel Liljequist ja Jalmari Peltonen. Kilpailuohjelman mukaan ehdotusten piti olla ”kirkon näköisia”, mutta ei kuitenkaan ristikirkkoja. Toteutettavaksi valittiin Huttusen suunnittelema basilikatyylinen kirkko, jota pidettiin taiteellisesti onnistuneimpana, vaikka senkin katsottiin olevan liian uudenaikainen. Kyseessä on Huttusen ensimmäinen kirkkorakennus. Aikaisemmin hän oli suunnitellut lähinnä erilaisia teollisuusrakennuksia sekä muun muassa kaksi kunnantaloa.


title: Nakkilan kirkko

text: Rakennustöistä vastasi porilainen Uuno Helminen, jonka 1,9 miljoonan markan urakkahinta sisälsi kirkon varsinaiset rakennustyöt. Loppusummalla seurakunta hankki sisustuksen, sähkölämmityksen ja valaistuksen. Kirkon peruskivi muurattiin juhannuspäivänä 1936, ja kirkko otettiin käyttöön J. W. Suomisen syntymän 60-vuotispäivänä 26. kesäkuuta 1937. Arkkipiispa Erkki Kailan toimittaman vihkimisen jälkeen pidetyssä juhlajumalanpalveluksessa saarnasi Nakkilassa syntynyt Lappajärven kirkkoherra F. O. Lampola liturgeinaan lääninrovasti Kustaa Kylänpää, kirkkoherra Antti Perheentupa ja Porin kappalainen Samuli Huttunen. Seuratalo Karhulassa järjestettiin vielä juhlapäivällinen, johon osallistuivat muun muassa maaherra Wilho Kyttä sekä kirkon suunnitellut arkkitehti Erkki Huttunen. Seuraavana päivänä pidetyssä ensimmäisessä varsinaisessa jumalanpalveluksessa saarnasi Nakkilasta kotoisin ollut rovasti K. R. Kares.


title: Nakkilan kirkko

text: Uuden kirkon saama vastaanotto oli ristiriitainen, sillä monien mielestä se oli liian moderni. Kirkkoa pidettiin outona, ja sitä verrattiin tehdasrakennukseen. Pyöreän päätyosan on sanottu muistuttavan viljasiiloa. Toisaalta kirkon edustaman uuden muotokielen katsottiin kuvastavan nykyaikaa ja sen erikoispiirteitä.


title: Nakkilan kirkko

text: Uuden kirkon valmistumisen myötä vanha kirkko päätettiin purkaa, koska Muinaistieteellinen toimikuntakaan ei nähnyt sillä mitään historiallista arvoa. Purkaminen herätti siitä huolimatta runsaasti arvostelua seurakuntalaisten keskuudessa. Viimeinen jumalanpalvelus pidettiin 25. huhtikuuta 1937, ja purkutöihin ryhdyttiin jo seuraavana päivänä. Uuden kirkkorakennuksen pohjakerrokseen valmistunut kappeli toimi tämän jälkeen väliaikaisena kirkkona parin kuukauden ajan.


title: Nakkilan kirkko

text: Tornin hirret ja laudat lahjoitettiin Satakunnan Sairaanhoitajataryhdistyksen Nakkilaan suunnittelemaa kesäkotia varten, ja parrut oli tarkoitus käyttää Kokemäenjoen ylittävän Arantilan sillan kansirakenteisiin. Runkohuoneen materiaalista rakennettiin Hormiston kylään rukoushuone, joka otettiin käyttöön samaan aikaan uuden kirkon kanssa. Vuonna 2017 paljastui, että rukoushuone oli kärsinyt pahoja kosteusvaurioita, ja se päätettiin purkaa. Saarnastuoli, alttari ja 30 kirkonpenkkiä lahjoitettiin Kuusamon erämaakylässä sijaitsevalle Paanajärven kirkolle, kun köyhällä seurakunnalla ei ollut varaa hankkia vastavalmistuneeseen pyhättöönsä sisustusta. Vuonna 1957 penkkejä lahjoitettiin vielä Lohjalla toimivan Kansan Raamattuseuran loma- ja kurssikeskuksen Vivamon kirkkoon. Yksi kattokruunuista sijoitettiin vuonna 2018 Nakkilan Kivialhon kylään valmistuneeseen Hiitolan kirkon pienoismalliin.


title: Nakkilan kirkko

text: Kellotornin kulunutta rappausta korjattiin vuonna 1982, ja 2014 tehtiin laajempi saneeraus, jonka yhteydessä kirkon ulkopinnoitteet uusittiin kokonaan. Samalla uusittiin myös ikkunat ja tehtiin sisätilojen maalaustöitä. Kirkon alkuperäinen sähkölämmitys vaihdettiin kaukolämmöllä toimivaan vesikeskuslämmitykseen vuonna 2006.


title: Nakkilan kirkko

text: Kirkko lisättiin vuonna 1995 kansainvälisen modernin arkkitehtuurin tutkimus- ja suojelujärjestö Docomomon rekisteriin. Rekisterin suomalaisista kohteista Nakkilan kirkko lasketaan yhdentoista huippukohteen joukkoon muun muassa Paimion parantolan, Villa Mairean sekä Helsingin kulttuuritalon ohella. Vuonna 2004 kirkko suojeltiin Museoviraston kirkkohallitukselle tekemän esityksen perusteella. Saman aikaan suojeltiin myös 43 muuta vuosina 1917–1970 valmistunutta suomalaista kirkkoa.


title: Nakkilan kirkko

text: Nakkilan kirkko on Suomen varhaisin tyylisuunnaltaan funktionalistinen kirkko ja sitä on pidetty yhtenä modernismin arkkitehtuurin perusteoksista Suomessa. Kirkkorakennus on pohjapiirrokseltaan suorakaiteen muotoinen. 15 metriä korkean runkohuoneen materiaalina on rapattu ja valkoiseksi kalkittu tiili. Sen itäpäädyssä on hieman kapeampi puoliympyrän muotoinen kuorihuone. Ulkoseinien betonisten tukipilarien välissä on seitsemän metriä korkeat ikkunat ja kuoriosassa 12 metriä korkea ja 3,6 metriä leveä ikkunaseinämä. Runkohuoneessa on matala kuparinen satulakatto. Pääsisäänkäynnin vieressä sijaitseva 50 metriä korkea kellotorni on valettu betonista, ja sen huipulla on kahdeksan metriä korkea kuparinen risti. Ulkoseinässä on saarnastuoli pihamaalla pidettäviä tilaisuuksia varten. Kirkon funktionalistisia piirteitä korostavat eteläisen julkisivun pyöröikkunaryhmä ja kuorihuonetta kiertävä nauhaikkuna.


title: Nakkilan kirkko

text: Kirkkosalin sisäkorkeus on 13 metriä, leveydeltään se on 16 ja pituudeltaan 45 metriä. Saliin mahtui alun perin 1 200–1 300 ihmistä, mutta nykyään se on mitoitettu noin tuhannelle hengelle, lisäksi parvella on 180 istumapaikkaa. Kuorin alla on J. W. Suomisen krypta, jonne on haudattu myös hänen puolisonsa Emma Suominen (1878–1953). Kirkkosalin alla puolestaan on noin sadan hengen hartauskappeli.


title: Nakkilan kirkko

text: Kolmesta kirkonkellosta kaksi on peräisin Nakkilan vanhasta kirkosta. Niistä toinen on sen rakentamisvuodelta 1764 ja uudempi vuodelta 1767. Kellotornin huippuosan länsiseinän muodostaa puusta valmistettu korkea säleikkö, joka mahdollistaa kirkonkellojen paremman kuuluvuuden.


title: Nakkilan kirkko

text: Kirkon yksinkertaisen pelkistetyt sisätilat ovat lähes alkuperäisessä asussaan. Kirkkosalissa ei ole koristelua, maalauksia eikä alttaritaulua. Alttarilla on ainoastaan suuri tammesta valmistettu risti. Siihen suunnattu valo saa aikaan heijastuksen, joka tuo esiin kaksi muuta ristiä, kuten Jeesuksen ristiinnaulitsemisessakin oli. Kirkonpenkit on petsattu vihreiksi. Niiden ylläpuolella riippuvat valaisimet on tehnyt muotoilija Paavo Tynellin johtama Oy Taito Ab. Lisäksi kirkkosali saa valoa korkeista sivuikkunoista ja kuoriosan eteläsivun ikkunaseinämästä. Paneloitu sisäkatto on akustiikan parantamiseksi muotoiltu aaltoilevaksi.


title: Nakkilan kirkko

text: Pia Katerman suunnittelemiin ikkunaverhoihin on kudottu evankelistojen symbolit. Alkuperäiset verhot valmistettiin oppilastyönä Wetterhoffin kotiteollisuusopistossa, jossa kirkkoherra Perheentuvan sisar Ester Perheentupa toimi kudonnanopettajana. Kirkkotekstiilejä on myöhempinä vuosikymmeninä suunnitellut ainakin tekstiilitaiteilija Tellervo Strömmer.


title: Nakkilan kirkko

text: 34-äänikertaiset pneumaattiset urut valmisti itävaltalainen Rieger Orgelbau vuonna 1937. Nakkilan vanhan kirkon urut oli tehnyt tanskalaissyntyinen Jens Zachariassen vuonna 1887. Ne romutettiin kirkon purkamisen yhteydessä, mutta puiset urkupillit on myöhemmin löydetty.


title: Nakkilan kirkko

text: Nakkilan hautausmaa otettiin käyttöön 1700-luvulla, jolloin vainajia haudattiin myös kirkon alle. Uurnahautausalue avattiin vuonna 2005. Sankarihaudan muistomerkissä on kuvanveistäjä Emil Cedercreutzin vuonna 1941 suunnittelema kuparireliefi "Seitsemän miehen hiihtopartio". Lisäksi hautausmaalla on vanhan kirkon alttarin kohdalla Erkki Huttusen suunnittelema "Menneiden sukupolvien ja muualle haudattujen muistomerkki", kuvanveistäjä Kauko Räikkeen pronssiveistos "Kolme enkeliä" vuodelta 1961 sekä vuotta myöhemmin paljastettu "Karjalaan jääneiden vainajien muistomerkki". Sisällissodassa surmansa saaneiden punaisten muistomerkki pystytettiin vuonna 1947.


title: Nakkilan kirkko

text: Nakkilan kirkko tunnetaan laajalle levinnestä sanonnasta ”Siinä Nakkilan kirkon vaiheilla”, joka on peräisin jo ensimmäisen kirkon ajoilta. Lausahduksen alkuperästä ei ole tietoa, vaan siitä liikkuu useita eri versioita. Tunnetuimman mukaan Porissa käyneet isännät eivät kotiin palattuaan kehdanneet sanoa pitäneensä taukoa kirkon läheisyydessä sijainneessa kievarissa, vaan ilmoittivat salaperäisesti pysähtyneensä Nakkilan kirkon vaiheilla. Toinen tarina kertoo, kuinka eräs isäntä oli Poriin suuntautuneella markkinamatkallaan ottanut tiellä kävelleen piian rekeensä kyytiin. Kun raskaus myöhemmin paljastui, tiedusteltiin käräjillä, missä lapsi oli saatettu alulle, jolloin piika vastasi sen tapahtuneen ”siinä Nakkilan kirkon vaiheilla”. Nakkilalainen kansanperinteenkerääjä Vihtori Grönroos on kertonut, että sanonta juontaa kirkonmäellä pidetyistä markkinoista, joilla käytiin uhkapelin luontoista vaihtokauppaa. ”Nakkimiseksi” kutsutussa kaupankäynnissä osapuolet eivät nähneet tarjolla ollutta tavaraa. Hänen mukaansa sanonta ”Se o nyte siin Nakkila kirko vaiheill” kuvasi sen yhteydessä syntyviä kriittisiä tilanteita.


title: Nakkilan kirkko

text: Vuonna 1977 Reijo Salminen levytti Kai Elis Tihtosen säveltämän ja sanoittaman kappaleen "Nakkilan kirkon vaiheilla". Nakkilan kirkossa on kuvattu Timo Koivusalon ohjaamaa elokuvaa "Kaksipäisen kotkan varjossa", vaikka sen tapahtumat sijoittuvatkin kirkon rakentamista edeltävään aikakauteen.


title: RAM Racing

text: RAM Racing on entinen brittiläinen Formula 1 -talli. Talli käytti alkuvuosinaan Brabhamin (), Marchin () ja Williamsin () autoja. RAM palasi Formula ykkösiin kaudella itse suunnittemalla autolla.


title: RAM Racing

text: Tallin parhaaksi saavutukseksi jäi Jonathan Palmerin ajama kahdeksas sija Brasilian GP:sta 1984. RAM Racing kilpaili F1:sissä viimeisen kerran kaudella . Tallin oli tarkoitus ajaa myös kaudella , mutta suunnitelmat kaatuivat rahoituksen puutteeseen.


title: RAM Racing

text: Suomalainen Mikko Kozarowitzky ajoi RAM-tallin autolla kahdessa kilpailussa kaudella , mutta karsiutui molemmista.


title: Tiedoston lukitus

text: Tiedoston lukitus on käyttöjärjestelmän tarjoama mekanismi, jonka avulla prosessi voi varata tiedoston tai tiedoston osan käyttöönsä.


title: Tiedoston lukitus

text: Lukituksen tarkoituksena on estää skenaario, jossa ensimmäinen ohjelma lukee tiedostosta tiedon käsittelyä varten, toinen ohjelma kirjoittaa tiedostoon, ja lopulta ensimmäinen ohjelma kirjoittaa tiedostoon käsittelemänsä tiedon, jonka johdosta tiedostossa tämän jälkeen oleva tieto on joko vanhaa (toisen ohjelman tallentama tieto ei tallentunut) tai pahimmassa tapauksessa käyttökelvotonta (ensimmäisen ohjelman tekemä päivitys saattaa vaurioittaa tiedoston, jos se olettaa, että tiedoston rakenne oli sama kuin sen lukiessa tiedostoa).


title: Tiedoston lukitus

text: Lukituksen avulla tiedoston luku, käsittely ja kirjoittaminen voidaan muuttaa jonomaiseksi: Ensimmäinen ohjelma lukitsee tiedoston käsittelyn ajaksi, ja toinen ohjelma odottaa, kunnes tiedosto on luettavissa. Lukitsemista koskevat monet ongelmat, jotka koskevat rinnakkaisuutta yleensä; tiedoston lukkojen huolimaton käsittely johtaa helposti lukkiutumiseen (deadlock).


title: Tiedoston lukitus

text: Monet käyttöjärjestelmät tukevat kahden tyyppisiä lukkoja: "Pakollisia" (mandatory) ja "ohjeellisia" (advisory). Ohjeellisten lukkojen ero pakollisiin on se, että ohjeellisia lukkoja käyttävä ohjelma tietää, että tiedosto on lukittu, mutta voi silti halutessaan käyttää tiedostoa ilman, että käyttöjärjestelmä tulkitsisi sen virheeksi. Lukot voivat olla toisinaan myös "jaettuja" (shared), jolloin useampi prosessi voi käyttää tiedostoa.


title: Tiedoston lukitus

text: Lukitusmekanismeja on useita, riippuen käyttöjärjestelmästä ja käytettävästä tiedostojärjestelmästä.


title: Tiedoston lukitus

text: Microsoft Windows-järjestelmissä tiedostot lukitetaan oletusarvoisesti tiedostoa käyttävälle ohjelmalle, ja lukot pitää erikseen jakaa, mikäli kahden ohjelman tarvitsee käyttää samaa tiedostoa.


title: Tiedoston lukitus

text: Unix-johdannaisissa fcntl()- ja flock()- järjestelmäkutsuilla luotavat lukot ovat pääsääntöisesti ohjeellisia ja jotkin Unix-kloonit tukevat myös pakollisia lukkoja. Useimmissa Unixeissa lukot eivät toimi verkkotiedostojärjestelmissä kuten NFS.


title: Tiedoston lukitus

text: Yksinkertaisimmillaan tiedostojen ohjeellisen lukituksen voi toteuttaa "lukkotiedoston" (lock file) avulla: Prosessi luo toisen tiedoston sen merkiksi, että jotain toista tiedostoa käsitellään, ja poistaa lukkotiedoston lopuksi. Toinen prosessi tarkistaa, onko lukkotiedosto olemassa, ja odottaa tarvittaessa kunnes tiedosto poistetaan.


title: Fidesz

text: Fidesz – Unkarin kansalaisliitto (), yleensä vain Fidesz, on unkarilainen oikeistolainen konservatiivipuolue. Fidesz sai vuosien 2010 ja 2014 vaaleissa määräenemmistön Unkarin parlamentissa, minkä puolue tosin menetti myöhemmin pidetyissä täytevaaleissa. Puolue on ajanut populistista, keskusjohtoista, kansallismielistä politiikkaa. Populismi ja sosialismi sekoittuvat puolueen ohjelmassa. Puoluetta on syytetty mm. korruptiosta ja viholliskuvien luomisesta puolueen vallan pönkittämiseksi.


title: Fidesz

text: Puolue perustettiin 1988 nimellä "Fidesz", jolloin se oli lyhenne sanoista "Fiatal Demokraták Szövetsége", Nuorten demokraattien liitto. Tuolloin puolueen jäsenet olivat lähinnä opiskelijoita, jotka tapasivat kommunistipuolueen pelossa pienissä ryhmissä. Jäsenyydelle oli 35 vuoden yläikäraja, joka poistettiin 1993. Fidesz sai vuonna 1989 Thorolf Rafton mukaan nimetyn säätiön ihmisoikeuspalkinnon.


title: Fidesz

text: Vuoden 1994 huonon vaalituloksen jälkeen Fidesz muutti suuntaansa liberaalista konservatiiviseksi. Vuonna 1995 nimeen lisättiin "Magyar Polgári Párt". Linjanmuutos aiheutti vakavaa pettymystä jäsenistössä ja liberaalit erosivat heistä osan liittyessä Vapaiden demokraattien liittoon (SZDSZ), joka sitten muodosti hallituksen sosialistien kanssa.


title: Fidesz

text: Linjanmuutoksen jälkeen vaalitulokset paranivat ja vuonna 1998 Fidesz muodosti hallituksen Viktor Orbán pääministerinä. Mukana koalitiohallituksessa olivat kristillisdemokraattisen Unkarin demokraattisen foorumin (MDF) ja Pienviljelijöiden, maatyöläisten ja kansalaispuolue (). Hallitus joutui osallisiksi useisiin korruptiotapauksiin.


title: Fidesz

text: Vuoden 2002 vaaleissa Fidesz hävisi niukasti sosialistipuolueelle, ja menetti edelleen asemiaan lokakuun kunnallisvaaleissa. Nimi muutettiin keväällä 2003 nykyiseksi.


title: Fidesz

text: Fidesz ja Kristillisdemokraattinen kansanpuolue (KDNP) liittoutuivat vuoden 2006 vaaleihin, mutta hävisivät niukasti sosialistien ja liberaalien liitolle.


title: Fidesz

text: Kun syyskuussa 2006 tuli ilmi ääninauha, jossa pääministeri Ferenc Gyurcsány tunnusti valehdelleensa ennen vaaleja, Fidesz järjesti joukkomielenosoituksia, jotka yltyivät väkivaltaisiksi, mistä hallitus syytti sitä. Fidesz kampanjoi pääministerin valehteluun viitaten 1. lokakuuta 2006 järjestetyissä kunnallisvaaleissa, jotka se voitti selvästi.


title: Fidesz

text:
Talouspoliittisesti Fidesz on pitänyt vasemmistolaisempaa tai populistisempaa linjaa kuin sosialistipuolue MSZP, ja kaatoi vuonna 2008 kansanäänestyksellä hallituksen esityksen terveyskeskus- ja yliopistojen lukukausimaksuista.
Puolueen johtaja Viktor Orbán on retoriikassaan asettanut valtiososialismin ajan ja uusliberalismin samaan ryhmään, koska pitää vanhaa MSZMP:ta ja nykyistä sosialistipuoluetta MSZP:ta samana ja samojen henkilöiden muodostamana.


title: Fidesz

text: Vuoden 2010 vaaleissa Fidesz sai ensimmäisellä kierroksella 52,7 prosenttia äänistä. Kaksi viikkoa myöhemmin vaalien toisella kierroksella 25. huhtikuuta 2010 varmistui puolueen saaneen yli kaksi kolmasosaa parlamenttipaikoista, jolla enemmistöllä se voi jopa muuttaa Unkarin perustuslakia.


title: Fidesz

text: Fidesz muutti vaalitapaa niin, että se sai vuonna 2014 noin 45 prosentin ääniosuudella kaksi kolmasosaa parlamenttipaikoista. Saman tapainen vaalitapa on käytössä Venäjällä. Vuonna 2010 Unkari otti käyttöön medialain, jonka mukaan tarkoitusta varten perustetu medianeuvosto valvoo olennaisia tiedousvälineitä: uutistoimistoa, radiota ja televisioita. Pääministeri Orbán valitsi medianeuvoston yhdeksäksi vuodeksi. Toisaalta uusi medialaki paransi lähdesuojaa..


title: Fidesz

text:
Fidesz ajoi 2010-luvulla kovenevaa kansallismielistä politiikkaa, jonka myötä sen ajama politiikka lähentyi äärioikeistolaista Jobbikia. EU ja Bryssel olivat puolueen mielestä Unkarin vihollisia. Puolue yhdisteli ohjelmassaan tosiasioita ja viholliskuvia luovia väitteitä.
Korruptio lisääntyi. Fidesz-puolue hankki rahaa erilaisista kaupoista. Orbán järjesteli rahakkaita sopimuksia lähipiirilleen ja perheelleen. Fidesz myös otti itselleen osan EU-tuesta. Rahan lisäksi Fidesz pyrki varmistamaan valtansa säilymisen. Fidesz sijoitteli kananttajiaan hallinnon avainvirkoihin. Mutta korruptiosta huolimatta suurin osa kansasta kannatti hallitusta. Puolue pyrki myös valvomaan lehdistöä. Myös Orbánin ja Fideszin vastustus oli kova. Mutta hajanaisella oppositiolla ei ollut mahdollisuutta saada ääntään kuuluviin.


title: Fidesz

text: Vuonna 2014 Unkarin talous oli kasvussa, mutta niin myös eriarvoistuminen ja tiettyjen kansanosien köyhyys. Samalla Fidesziä syyteltiin yhä enemmän korruptiosta.


title: Fidesz

text: Syksyllä 2015 Eurooppaa koetteli pakolaiskriisi, mihin Unkari vastasi sulkemalla käytännössä maan rajat pakolaisilta. Unkarin linja herätti kritiikkiä, mutta toisaalta useat Itä-Euroopan maat sanoivat kannattavansa sitä.


title: Fidesz

text: EU:n petostentorjuntaviraston keväällä 2016 julkaistu raportti toteaa Unkarin olevan EU-tukien väärinkäytöksissä EU-maiden kärkikolmikossa. Transparency Internationalin asiantuntijan mukaan korruptio on Unkarissa keskittyneempää, kuin koskaan kommunismin kaatumisen jälkeen ja että maassa voi menestyä ainoastaan olemalla lähellä hallitusta ja Fidesz-puoluetta.


title: Fidesz

text: Fidesz-hallituksen suunnitelmat uudesta työaikalaista, joka tunnettiin myös "orjalain" nimellä, aloittivat loppuvuodesta 2018 laajojen mielenosoitusten sarjan. Aluksi kritiikki kohdistui lähinnä työaikalakiin, mutta se laajeni tyytymättömyyden ilmaisuksi ylipäätään hallitusta kohtaan. Mielenosoitusten tunnetuimmaksi symboliksi nousi O1G-meemi.


title: Fidesz

text: Yhteislista Unkarin demokraattisen foorumin (MDF) kanssa.


title: Unkarin sosialistinen puolue

text: Unkarin sosialistinen puolue (, lyh. MSZP) on unkarilainen sosiaalidemokraattinen puolue, joka on Euroopan sosialidemokraattisen puolueen ja Sosialistisen internationaalin jäsen. Puolue on perustettu 9. lokakuuta 1989, jolloin se julistautui 1956–1989 hallinneen Unkarin sosialistisen työväenpuolueen (MSZMP) seuraajaksi ja piti sen omaisuuden.


title: Unkarin sosialistinen puolue

text: Talouspoliittisesti MSZP ajoi säästötoimia ja terveyskeskus- ja yliopistojen lukukausimaksuja, jotka konservatiivinen Fidesz kaatoi järjestämällään kansanäänestyksellä. Hallituksessa puolueen hallituskumppanina on ollut liberaali SZDSZ.


title: Unkarin sosialistinen puolue

text:
Unkarin kärsimän talouskriisin vuoksi pääministeri Ferenc Gyurcsány erosi ennenaikaisesti ennen vaaleja ja hänen seuraajakseen valtion menoja karsimaan tuli Gordon Bajnai.
Huhtikuun 2010 vaaleissa MSZP menetti odotetusti asemiaan ja sai ensimmäisellä kierroksella 19,3 prosenttia äänistä (−23,9 %-yksikköä), kun oikeiston Fidesz sai yli puolet. Hallituskumppani liberaalit menetti kaikki paikkansa.
Toisella kierroksella puolueen äänimääräksi varmistui 15 %, jolla se tuli toiseksi yli 2/3 paikoista saaneen Fideszin jälkeen. Lisäksi parlamenttiin pääsi vain nationalistinen Jobbik, uusi vihreä puolue Lehet Más a Politika ja yksi sitoutumaton.


title: Unkarin sosialistinen puolue

text: MSZP osallistui vaaleihin osana useiden puolueiden muodostamaa keskusta-vasemmistolaista "Yhdessä" -liittoumaa.


title: Unkarin demokraattinen foorumi

text: Unkarin demokraattinen foorumi (unkariksi "Magyar Demokrata Fórum") (MDF) on unkarilainen kristillisdemokraattinen ja konservatiivinen puolue. Se on Euroopan kansanpuolueen jäsen.


title: Unkarin demokraattinen foorumi

text: Puolueen johtaja József Antall oli Unkarin ensimmäinen demokraattisesti valittu pääministeri toimiessaan virassa vuosina 1990–1993. Antallin kuoleman jälkeen pääministerinä toimi Péter Boross, kunnes MDF hävisi vaaleissa 1994. Sen jälkeen vaalimenestys on ollut vaatimatonta viiden prosentin luokkaa. Puoluejohto on syyttänyt suurempaa konservatiivipuoluetta Fideszia yrityksistä liittää puolue itseensä.


title: Unkarin demokraattinen foorumi

text: Vuoden 2010 vaaleissa puolue menetti kaikki parlamenttipaikkansa.


title: Kristillisdemokraattinen kansanpuolue (Unkari)

text: Kristillisdemokraattinen kansanpuolue (, lyh. KDNP) on unkarilainen kristillisdemokraattinen puolue.


text: Puolue perustettiin vuonna 1989. Se pitää edeltäjänään historiallista katolisten valtiomiesten ja kirkon johtajien 1943–1944 perustamaa puoluetta, jonka toiminta lakkasi 1949. Nykypuolueen linkki edeltäjäänsä on kiistelty, vaikka sen entisiä jäseniä, kuten László Varga otti osaa toiminnan jatkamiseen.


text: KDNP:n kannatus on jäänyt kaikissa vaaleissa alle 10 %:n. Sillä oli parlamenttiedustajia 1990–1998. Vuonna 2005 KDNP ja Fidesz solmivat yhteistyösopimuksen, jolla KDNP:n edustajia pääsi läpi. He muodostivat parlamentissa oman ryhmän.


text: Keskustapuolueen () kanssa.


title: Vapaiden demokraattien liitto

text: Vapaiden demokraattien liitto (, SZDSZ) oli unkarilainen liberaalipuolue.


title: Vapaiden demokraattien liitto

text: Vapaiden demokraattien liitto perustettiin marraskuussa 1988 oppositiopuolueeksi kommunisteille. Ensimmäisissä vapaissa vaaleissa 1990 se jäi niukasti toiseksi konservatiiviselle MDF:lle ja jäi oppositioon. Ensimmäinen kolmannen tasavallan presidentti Árpád Göncz kuitenkin valittiin SZDSZ:n riveistä.


title: Vapaiden demokraattien liitto

text: SZDSZ:n johtajisto oli alussa entisiä toisinajattelijoita, joilla oli yhteyksiä Budapestin koulun uusvasemmistoon. Kommunistivallan päätyttyä vanhakantainen nationalismi ja populisti sai kuitenkin uusia voimia ja SZDSZ:aa nimiteltiin "juutalaisten puolueeksi", ja sitä pidettiin vaarallisen modernina ja "kansallisten etujen vastaisena." Vuonna 1994 SZDSZ muodosti kaikkien yllätykseksi hallituksen yli puolet äänistä saaneiden sosialistien kanssa. Sosialistipuolue MSZP on aiemmin hallinneen kommunistipuolueen seuraaja ja olisi pystynyt muodostamaan hallituksen myös itsekseen. Syynä oli mahdollisesti sosiaaliliberalismia kohti kehittyneiden marxistien antisemitismin vastaisuus. Puolueiden yhteistyö alkoi tästä, ja ne ovat muodostaneet joka kerta hallituksen keskenään.


title: Vapaiden demokraattien liitto

text: SZDSZ kärsi raskaan tappion vuoden 1998 vaaleissa ja 2002 se sai vain 5,5 % äänistä. Se kuitenkin paransi hiukan tulostaan ja sai vuoden 2004 Euroopan parlamentin vaaleissa 7,7 %.


title: Vapaiden demokraattien liitto

text: Vuoden 2006 vaaleissa SZDSZ sai 20 edustajaa parlamenttiin ja puolue jatkoi yhteistyötä sosialistien kanssa osallistuen kolmella ministerillä Ferenc Gyurcsányn hallitukseen.


title: Vapaiden demokraattien liitto

text: Vuoden 2010 vaaleissa SZDSZ menetti kaikki parlamenttipaikkansa, minkä jälkeen puolue lopetti toimintansa lokakuussa 2013.


title: Vapaiden demokraattien liitto

text: Yhdessä Unkarin demokraattisen foorumin kanssa.


title: Kaupallinen avaruustoiminta

text: Kaupallinen avaruustoiminta on avaruustoimintaa, jossa toimijana on kaupalliselta pohjalta toimiva yritys. Toistaiseksi kaupallinen toiminta on ollut lähinnä tietoliikennesatelliiteilla tehtävää tiedonvälitystä. Lisäksi esimerkiksi satelliittikaukokartoituksen kuva-aineistoa myydään kaupallisesti.


title: Kaupallinen avaruustoiminta

text: Avaruuden taloudellista hyödyntämistä on kaavailtu venäläisen Konstantin Tsiolkovskin 1900-luvun alun teorioista alkaen. 1960-luvulta alkaen sääsatelliitit, tietoliikennesatelliitit ja 1970-luvulta alkaen paikannussatelliitit ovat muodostaneet kaupallisen avaruustoiminnan pääosan. 1980-luvulla arveltiin avaruusasemien ja jopa lyhyiden sukkulalehtojen mahdollistavan esimerkiksi lääkkeiden teollisen valmistuksen tai läpimurtoon johtavan tutkimuksen avaruudessa mutta toistaiseksi tämä ei ole toteutunut.


title: Kaupallinen avaruustoiminta

text: Laukaisuvälineiden ja muun avaruustekniikan kehittäminen valtioiden avaruusohjelmien ulkopuolella oli rakettitekniikan toinen alku 1900-luvun alussa Neuvostoliitossa, Saksassa ja Yhdysvalloissa. Se oli eräs alan trendi 1990-luvulla ja on sitä myös 2000-2010-luvuilla, etenkin Yhdysvalloissa.


title: Kaupallinen avaruustoiminta

text: 1920-luvun alussa Neuvosto-Venäjällä rakettien kehitys tehtiin yhdistysten puitteissa kunnes asevoimat alkoivat rahoittaa tutkimusta. Vastaava kehitys tapahtui Weimarin tasavallassa, jossa tykistön kiinnostus raketteihin muutti toiminnan sotilaalliseksi. Alan avainhenkilöitä oli Walter Dornberger. Yhdysvalloissa professori Robert Goddard teki tutkimusta ensin yksityisessä yliopistossa ja sieltä Uuteen Meksikoon vetäydyttyään Guggenheimin säätiön rahoituksella. Suuret läpimurrot kuitenkin tehtiin asevoimien projekteissa toisen maailmansodan aikana.


title: Kaupallinen avaruustoiminta

text: Toisen maailmansodan jälkeen rakettien kehitys oli kaikkialla maailmassa asevoimien hallinnassa kunnes siviiliavaruustoiminta alkoi 1950-luvun lopussa. Sen jälkeen myös valtioiden siviilipuolen avaruusjärjestöt alkoivat rahoittaa rakettien kehitystä aseteollisuusyhtiöissä. Yksi poikkeus oli saksalainen kaupallisiin satelliitti laukaisuihin pyrkinyt OTRAG-yhtiö. Sen toiminta hiipui 1970-luvun alussa ja samaan aikaan Saksan ensimmäisen maailmansodan jälkeinen asekehitys siirtyi yleisemminkin Saksasta muihin maihin.


title: Kaupallinen avaruustoiminta

text: Kylmän sodan loputtua 1990-luvun alussa Yhdysvaltoihin perustettiin lukuisia yrityksiä, jotka pyrkivät kehittämään yksityisellä rahoituksella kantoraketteja jopa miehitettyjä avaruuslentoja varten. Näistä yksikään ei saavuttanut menestystä. Samanlaisia yrityksiä perustettiin 2000-luvun alun jälkeen lisää. Näistä muutama on saanut kehitettyä toimivan kantoraketin, yleensä pienehkön ja kiinteää ajoainetta käyttävän raketin. Kehitystyön rahoitusta on ilmeisesti helpottanut merkittävässä määrin yhdysvaltalainen tuloverolainsäädäntö, riskisijoitukset tuovat tappiollisinakin merkittäviä verohelpotuksia. Useat raketteja kehittävät yritykset saivat laukaisutilauksia sekä NASAlta että asevoimilta rakettien kehitystyön ollessa vielä kesken. Käytännössä siis rakettien kehitystä on tehty julkisen rahoituksen varassa mutta julkisten kehitysohjelmien ulkopuolella. Näitä Nasan ohjelmia ovat olleet miehitettyjä lentoja varten Commercial Crew Development (CCDev) ja rahtilentoja varten Commercial Orbital Transportation Services (COTS).


title: Kaupallinen avaruustoiminta

text:
COTS-projektiin osallistuneista yrityksistä SpaceX on vuodesta 2012 lähtien tehnyt rahtilentoja Kansainväliselle avaruusasemalle omalla Falcon 9 -kantoraketilla ja Dragon-aluksella. Lisäksi vuodesta 2013 lähtien SpaceX on tehnyt satelliittilaukaisuja Geostationaariselle radalle. Myös COTS-projektiin osallistunut Orbital Sciences Corporation aloitti rahtilennot Kansainväliselle avaruusasemalle 2013 omalla Antares-kantoraketilla ja Cygnus-aluksella. 2014 SpaceX ja Boeing valittiin CCDev projektin viimeiseen vaiheeseen kehittämään ISS:n miehistön vaihtamiseen soveltuva järjestelmä.
Venäjä on toteuttanut 1990-luvulta asti kaupallisia miehitettyjä avaruuslentoja. Avaruusturismia on rajoittanut osin matkan korkea hinta, sillä yksi matka on maksanut kymmeniä miljoonia euroja. Lisäksi paikkoja on hyvin vähän. Vuonna 2014 ainoastaan Venäjällä ja Kiinalla on käytössä oleva miehitetty avaruusalus, kummallakin yksi. Toisaalta vähäinen tarjonta tekee markkinasta ekslusiivisen.


title: Kaupallinen avaruustoiminta

text: Noin 30 minuutin kestoiset paraboliset lennot avaruuden rajoille ja alas ovat kertaluokkaa yksinkertaisemmat ja edullisemmat. Ensimmäisissä hankkeissa lentolipun hinnaksi tavoitellaan joitain satoja tuhansia euroja. Yritysten miehitetyt lennot ovat suunnittelu- ja kokeiluasteella. Esimerkiksi Virgin Galactic suunnittelee aloittavansa miehitetyt lennot yli 100 kilometrin korkeuteen vuonna 2014.


title: Kaupallinen avaruustoiminta

text: Vuosina 2005–2006 Venäjä teki puolet maailman kantorakettilaukaisuista ollen suurin kaupallinen toimija alalla. Vuoden 2005 tilastojen mukaan tulot laukaisuista jakautuivat seuraavasti


title: Kaupallinen avaruustoiminta

text: Vuosina 2005, 2006 ja 2007 Venäjä on johtanut rakettilaukaisuliiketoiminnassa. Vuonna 2007 se teki 26 laukaisua, joka on noin 40 % kaikista.


title: Kaupallinen avaruustoiminta

text: Tietoliikennesatelliittien markkina on kaupallinen, yksityiset yritykset operoivat tietoliikennesatelliitteja ja niiden transpondereita vuokrataan TV-ohjelmia välittäville yhtiöille tai satelliitit ja palvelu ovat samassa yhtiössä. Suuret tietoliikennesatelliittiyhtiöt INTELSAT, EUTELSAT, INMARSAT on kaikki perustettu valtioillisten omistajien varaan ja valtioiden subventoihin. Ne on yksityistetty 1990-luvulla, joten niiden pitkän aikavälin toimivuutta markkinoiden ehdoilla ei ole koeteltu. Vuonna 2010 onkin alettu Länsi-Euroopassakin enenevästi puhua siitä, että yksityiset satelliittioperaattorit vuokraisivat asevoimille tietoliikennekapasiteettia, joka kuulostaa subventioilta. Tietoliikennesatelliittien liiketoimintaan ovat kuuluneet myös geostationaarisen radan satelliittipaikkojen myynti – etenkin Tyynen meren pienet ekvaattorilla sijaitsevat saarivaltiot ovat tehneet näin.


title: Kaupallinen avaruustoiminta

text: Satelliittipaikannus GPS on luonut suuren päätelaite-, kartta- ja palvelumarkkinan.


title: Kaupallinen avaruustoiminta

text: Elon Muskin avaruusyhtiö SpaceX tekee kierrätettävällä Falcon Heavy -kantoraketillaan avaruuslentoja 90 miljoonalla dollarilla. Nasan tulevan SNS-kantoraketin lennon kulut ovat miljardi dollaria. Jeff Bezosin avaruusyhtiö Blue Origin on tulossa markkinoille 2020-luvulla. SpaceX:n suunnittelema 106-metrinen Big Falcon -kantoraketti voisi kyydittää Marsiin ja takaisin yli sadan ihmisen siirtokunnan elämiseen varusteineen, joilla voi aloittaa elämän Marsissa. Sillä voisi myös lentää Lontoosta Sidneyyn alle tunnissa avaruuden kautta.


title: Kaupallinen avaruustoiminta

text: Pitkälle menevää aurinkokunnan hyödyntämistä edustaisi kaivostoiminta avaruudessa, käytännössä lähinnä asteroidien mineraalivarojen hyödyntäminen. Tämä on kuitenkin YK:n avaruustoiminnan periaatteiden vastaista samaan tapaa kuin esimerkiksi Etelämantereen käyttäminen teolliseen toimintaan. Tässä kaupallista toimintaa on lähinnä taivaankappaleiden tai niiden osien (ts. omistusta kuvaavien "osakekirjojen" myynti) nettimyynti ilman mitään juridista perustetta. Liiketoimintaa on etenkin Yhdysvalloissa syntynyt asteroidien ja esimerkiksi Kuun "maa"-alueiden myynnistä, joka on YK:n avaruussopimuksen vastaista toimintaa. Vuonna 2007 Kiina kielsi tällaisen "maakaupan".


title: Kaupallinen avaruustoiminta

text: On esitetty myös avaruuspohjaista sähköntuotantoa. Aurinkoenergiaa kerättäisiin avaruudessa olevilla suurilla aurinkopaneelisatelliiteilla ja tämä energia lähetettäisiin edelleen mikroaalloilla maan päälle. Neuvostoliiton on arveltu testanneen langatonta sähkönsiirtoa avaruudesta maahan 1970-luvun lopulla.


title: Seppo Tyni

text: Seppo Tyni (s. 9. helmikuuta 1954) on suomalainen kitaristi, basisti ja musiikinopettaja.


title: Seppo Tyni

text: Hän on soittanut sessiomuusikkona useiden eri artistien levyillä. Tyni työskentelee Porin Teatterin kapellimestarina. Hän toimi musiikinopettajana Palmgren-konservatoriossa vuosina 1974−2015 . Hänen yhtyeitään ovat olleet muun muassa Pori Big Band, Olli Ahvenlahti Group, Jukka Gustavsonin yhtye, The Group, Pekka Pohjola Group, Ippe Kätkä Band, Anssi Nykänen Loop Treatment, Edward Vesala Sound and Fury, Pepe Willberg Band, RinneRadio, Sakari Kuosmasen yhtye, Kim Willman and The Movers sekä Electric Crayon Set.


title: Seppo Tyni

text: Seppo Tyni aloitti soittamisen lapsena pianolla, mutta siirtyi myöhemmin klassiseen kitaraan ja päätyi lopulta sähkökitaraan. Hänen puolisonsa on näyttelijä Katariina Lohiniva ja hänen veljensä Pekka Tyni on myös muusikko.


title: Seppo Tyni

text: Tyni on julkaissut kaksi soololevyä: "Juhlat suulissa/A Musical Night" (1995) ja "Niin aina" (1997). Vuonna 2013 Tyni julkaisi albumin "Kun aika on täysi", joka sisältää hänen säveltämiään Saima Harmajan runoja. Laulajana levyllä toimii näyttelijä Eeva Hakulinen.


title: Seppo Tyni

text: Valtion säveltaidetoimikunta myönsi vuonna 2011 Tynille kolmevuotisen taiteilija-apurahan.


title: Moller

text: Moller on ainakin seuraavien henkilöiden sukunimi:


title: Hoplofobia

text: Hoplofobia juontuu kreikan kielen sanasta "hoplon", joka merkitsee asetta. Hoplofobia tarkoittaa irrationaalista tai sairaalloista pelkoa aseita kohtaan.


title: Hoplofobia

text: Käsitteen alkuperäiseksi luojaksi on mainittu Jeff Cooper, joka väitti vuonna 1962 luoneensa sanan kuvaamaan "mielenhäiriötä, jolle ominaista on järjetön aseita kohtaan tunnettu vastenmielisyys".


title: Hoplofobia

text: Suomalaisessa lehdistössä käsitteelle toi julkisuutta edesmennyt suomalaisissa metsästys- ja pienaselehdissä 1980- ja 1990-luvulla tunnetuksi tullut toimittaja P. T. Kekkonen, joka jatkoi varsinaisen toimittajauransa jälkeen internetissä Gunwritersin kirjoittajana. Kekkosen käyttämänä sana hoplofobia sai poliittiseksi sivumerkitykseksi myös asekieltojen kannattamisen.


title: Shades of God

text: Shades of God on englantilaisen Paradise Lost -yhtyeen kolmas studioalbumi vuodelta 1992. Yhtyeen tyyli oli hiljalleen muuttumassa ensilevyjen raaemmasta ilmaisusta kohti puhtaampaa ilmaisua, mutta albumin kappaleet ovat siitä huolimatta pitkiä ja raskaita doom metal -kappaleita, joissa laulaja Nick Holmes murahtelee puhtaamman laulun sijasta. Yhtyeen suurimpiin ja tunnetuimpiin hitteihin kuuluva ”As I Die” julkaistiin alun perin vain cd- ja kasettiversioiden mukana, vinyylipainoksesta kappale jätettiin pois. Syynä tähän oli Greg Mackintoshin mukaan se, että muut jäsenet eivät pitäneet kappaleesta. "As I Die" osoittautui kuitenkin niin suosituksi, että yhtye julkaisi kappaleen samannimisen EP:n myötä, ja teki kappaleesta myös ensimmäisen videonsa. Video tehtiin lisäksi myös albumin kappaleesta ”Pity the Sadness”.


title: Shades of God

text: "Shades of God" ja "As I Die" -EP tekivät yhtyettä entistä tunnetummaksi Euroopassa. Ennen levyn julkaisua Paradise Lost vieraili Suomessakin, soittaen Helsingin Kulttuuritalolla 16. maaliskuuta 1992 Sepulturan kanssa.


title: Shades of God

text: Paradise Lost oli kappaleellaan "No Forgiveness" mukana myös musiikkilehti Kerrang!'in julkaisemalla neljän kappaleen split-singlellä, joka sisälsi yhden kappaleen eri artisteilta. Split-single julkaistiin 1992.


title: Shades of God

text: Sävellykset ja sanoitukset: Nick Holmes ja Greg Mackintosh.


title: Icon

text: Icon on englantilaisen Paradise Lost -yhtyeen neljäs studioalbumi vuodelta 1993. Yhtyeen musiikillinen linja oli muuttunut vähitellen vuosien mittaan death metalista tummasävyiseksi gootti/doom-metaliksi, ja Icon-albumilla laulaja Nick Holmes hylkäsi lopullisesti death metal -murahtelun, laulaen matalasti mutta puhtaasti.


title: Icon

text: Yhtye vieraili Icon-kiertueellaan Suomessa, esiintyen Helsingissä 27. lokakuuta 1993 ja 1. maaliskuuta 1994.


title: Icon

text: Kappaleista Widow, True Belief ja Embers Fire tehtiin myös videot. Yhtye julkaisi helmikuussa 1994 myös EP:n "Seals the Sense".


title: Icon


title: Kansalaisfoorumi

text: Kansalaisfoorumi voi tarkoittaa


title: Draconian Times

text: Draconian Times on englantilaisen Paradise Lost -yhtyeen viides studioalbumi vuodelta 1995. Death metal -vaikutteet oli hylätty jo edellisellä "Icon"-albumilla, ja "Draconian Timesin" myötä yhtye jätti lopullisesti taakseen aiempien levyjen raskaat äänimaailmat ja doom metal -vaikutteet. Sekä laulaja Nick Holmesin puhtaat laulut että entistäkin tarttuvammat melodiat tekivät levystä yhtyeen siihen mennessä suurimman menestyksen sekä kaupallisesti että kriittisesti.


title: Draconian Times

text: Suomessa albumi vietti neljä viikkoa Top40-listoilla, ollen parhaimmillaan sijalla 24.


title: Draconian Times

text: "Draconian Times" oli goottimetalligenren pioneerilevyjä, ja Nightwishin, Katatonian ja Lacuna Coilin kaltaiset yhtyeet ovat tunnustautuneet Paradise Lostin faneiksi.


title: Draconian Times

text: Kappaleessa ”Forever Failure” yhtye käytti samplena kulttijohtaja Charles Mansonin nauhoitettuja haastattelupätkiä.


title: Draconian Times

text: ”The Last Time” ja ”Forever Failure” julkaistiin myös singleinä ja niistä tehtiin musiikkivideot.


title: Draconian Times

text: Yhtye esittää albumin kokonaisuudessaan livenä vuoden 2011 albumilla ja DVD:llä "Draconian Times MMXI", joka taltioitiin Lontoossa 1. huhtikuuta 2011.


title: Draconian Times

text: Sävellykset ja sanoitukset: Nick Holmes ja Greg Mackintosh, ellei toisin mainita.


title: Draconian Times

text: Albumista on julkaistu limited edition digipack -versio, jonka mukana tuli ylimääräinen bonus-CD "Live Tracks, Demos & B-Sides", joka sisälsi seuraavat kappaleet:


title: One Second

text: One Second on englantilaisen Paradise Lost -yhtyeen kuudes studioalbumi vuodelta 1997. Yhtye käytännössä hylkäsi metallijuurensa ja vaihtoi tyylinsä radikaalisti syntikkavoittoiseksi rokiksi/popiksi, julistaen esikuvakseen Depeche Moden. Samalla yhtye muuttui myös ulkoisesti, jäsenten leikatessa pitkät hiuksensa. Muutos ei ollut kaikkien yhtyeen vanhojen fanien mieleen, mutta albumi toi yhtyeelle paljon uutta yleisöä, erityisesti Yhdysvalloissa, jossa albumi julkaistiin hiphopiin keskittyneen Jive Recordsin kautta.


title: One Second

text: Suomessa albumi on Paradise Lostin kaikkien aikojen suosituin albumi. One Second vietti kymmenen viikkoa Top40-listoilla, joista neljä viikkoa kärkikymmenikössä. Paras sijoitus oli seitsemäs.


title: One Second

text: "One Second" ja "Say Just Words" julkaistiin myös sinkkuina. Ensin mainitusta julkaistiin kolme erilaista singleversiota, jälkimmäisestä kaksi. Kummastakin kappaleesta tehtiin myös videot. Say Just Words oli Suomen sinkkulistalla kolme viikkoa, parhaimman sijoituksen ollessa kahdeksas. Lisäksi yhtye julkaisi uusintaversion vanhasta kappaleestaan "True Belief" ja julkaisi sen singlenä.Sävellykset ja sanoitukset: Nick Holmes ja Greg Mackintosh


title: Host

text: Host on englantilaisen Paradise Lost -yhtyeen seitsemäs studioalbumi vuodelta 1999. Yhtye jatkoi edellislevyn One Second linjaa, keskittyen syntikkapopin sävyttämään goottirokkiin.


title: Host

text: Suomessa albumi vietti viisi viikkoa Top40-listoilla, paras sijoitus oli seitsemäs.


title: Host

text: "So Much Is Lost" ja "Permanent Solution" julkaistiin myös sinkkuina. Ensin mainitusta julkaistiin kaksi erilaista sinkkua, toinen punaisin ja toinen sinisin kansin.Sävellykset ja sanoitukset: Nick Holmes ja Greg MackintoshCD-ROM-osio:


title: Michel Debré

text: Michel Debré (15. tammikuuta 1912 Pariisi – 12. elokuuta 1996 Montlouis-sur-Loire) oli ranskalainen poliitikko, ensimmäinen Ranskan viidennen tasavallan pääministeri. moninkertainen ministeri sekä keskeinen tasavallan perustuslain kirjoittaja. Hän oli myös Ranskan akatemian jäsen.


title: Michel Debré

text: Michel Debré syntyi nykyaikaisen pediatrian perustajaksi mainitun professori Robert Debrén perheeseen. Michel on eittämättä vaikutusvaltaisin jäsenen perheessä, joka on antanut Ranskalle useita merkittäviä henkilöitä.


title: Michel Debré

text: Michel Debrén puoliso on Anne-Marie Lemaresquier, ja heillä on neljä poikaa:


title: Michel Debré

text: Debré opiskeli Pariisissa Lycée Montaignessa ja myöhemmin Lycée Louis-le-Grandissa. Hän suoritti korkeakouluopintonsa École libre des sciences politiquessa ja hän suoritti tohtorin tutkinnon Pariisin yliopistossa. Lisäksi hän suoritti asepalveluksensa Saumurin École nationale d’équitationissa. Hän pääsi vain 22-vuotiaana Valtioneuvoston virkamieheksi.


title: Michel Debré

text: Ratsuväen upseerina Debré mobilisoitiin vuonna 1939, ja hän joutui sotavangiksi Artenayssa kesäkuussa 1940, mutta onnistui pakenemaan saman vuoden syyskuussa. Tämän jälkeen hän palasi virkaansa Valtioneuvostoon ja toimi kenraali Maxime Veygandin puolesta. Huhti–lokakuussa 1941 hän työskenteli Marokossa, ja palattuaan Ranskaan hän vannoi uskollisuudenvalan marsalkka Philippe Pétain’lle ja otti uudelleen haltuunsa virkansa Valtioneuvostossa. Vuonna 1942 Vichyn hallituksen oikeusministeri Joseph Barthélémy nimitti hänet Valtioneuvostossa entistä korkeampaan virkaan. Kun saksalaiset ottivat marraskuussa 1942 haltuunsa myös Vapaan Ranskan alueen, Debrén marsalkkamielisyys katosi ja helmikuussa 1943 hän liittyi vastarintaliikkeeseen.


title: Michel Debré

text: Ranskan vapautuksen jälkeen Debré toimi tasavallan edustajana Angersissa. Hän oli aikanaan laatinut Charles de Gaullen pyynnöstä listan prefekteistä, jotka tulisi vapauttamisen yhteydessä korvata. Vuonna 1945 kenraali de Gaulle valtuutti hänet toimimaan väliaikaisessa hallituksessa tehtävänään hallinnon uudistaminen. Tässä yhteydessä hän perusti Kansallisen hallintokoulun (École nationale d’administration, ENA), jonka ajatuksen Jean Zay oli esittänyt jo ennen toista maailmansotaa.


title: Michel Debré

text: Ranskan neljännen tasavallan aikana Michel Debré kuului eri puolueisiin, jopa Parti radicla-socialiste -puolueeseen, johon hän liittyi kenraali de Gaullen suosituksesta. Hän oli senaattorina 1948–1958, ja hän perusti "Le Courrier de la colère" -sanomalehden, jossa hän avoimesti puolusti ranskalaista Algeriaa ja vaati de Gaullen paluuta valtaan.


title: Michel Debré

text: Debréstä tuli oikeusministeri vuonna 1958 kenraali de Gaullen muodostamaan hallitukseen. Hänellä oli keskeinen rooli viidennen tasavallan peruslain luomisessa. Kun perustuslaki oli hyväksytty, hän sai vasta perustetun tasavallan ensimmäisen pääministerin tehtävät, joita hän hoiti 1959–1962. Kun Evianin sopimus Algerian itsenäisyydestä oli solmittu, kenraali de Gaulle korvasi Debrén ministeriön Georges Pompidoun ministeriöllä.


title: Michel Debré

text: Vuoden 1963 ennenaikaisesti järjestetyissä kansalliskokouksen vaaleissa Debré ei tullut valituksi. Näin hän siirtyi yllättäen puolustamaan Ranskan läsnäoloa Réunionin saarella ja tuli sieltä valituksi seuraavana vuonna edustuslaitokseen. Hänellä oli ohjelmassa alueen säilyttäminen Ranskan yhteydessä.


title: Michel Debré

text: Hänellä oli kuitenkin emämaassa jäsenyyksiä useissa hallituksissa, ja hän valitutti itsensä kansalliskokoukseen Alsacen edustajana vuonna 1968. Valéry Giscard d’Estaingin saapuminen teki kuitenkin hänestä tarpeettoman. Hän oli ehdolla presidentinvaaleissa 1981 mutta sai vain 1,66 prosenttia annetuista ensimmäisen kierroksen äänistä.


title: Michel Debré

text: Michel Debré valittiin 24. maaliskuuta 1988 jäseneksi Ranskan akatemiaan. Hänen vastaanottamisensa akatemiaan tapahtui 19. tammikuuta 1989. Akateemikkona hän seurasi tuolilla numero 1 ruhtinas Louis de Broglieta, joka oli kuollut maaliskuussa 1987.


title: Danzigin vapaakaupunki

text: Danzigin vapaakaupunki (; ) oli autonominen Itämeren satamakaupunki ja kaupunkivaltio, joka perustettiin 10. tammikuuta 1920 Versailles'n rauhansopimuksen perusteella. Se oli Kansainliiton suojeluksessa, ja Puolalla oli sen suhteen eräitä taloudellisia oikeuksia. Vapaakaupunki lakkasi 1939, kun Saksa valloitti sen ja liitti itseensä osaksi Danzigin–Länsi-Preussin valtakunnanpiiriä.


title: Danzigin vapaakaupunki

text: Saksan otettua kaupungin haltuunsa armeija aloitti antisemiittiset ja puolalaisvastaiset vainot tappamalla tai karkottamalla pääasiassa juutalaisia ja puolalaisia. Tätä ennen Kansainliiton laatima perustuslaki oli turvannut juutalaisten ja puolalaisten vähemmistöjen edut kaupungissa.


title: Danzigin vapaakaupunki

text: Saksan häviön jälkeen 1945 puna-armeija miehitti kaupungin ja se liitettiin Puolaan puolankielisellä nimellä Gdańsk.


title: Danzigin vapaakaupunki

text: Versailles’n rauhansopimuksen mukaan Danzigin ulkopolitiikasta vastasi Puola, jonka kanssa kaupungilla oli tulliliitto. Saksan rautatielinja, joka kulki vapaakaupungin läpi, siirtyi Puolan hallintaan, samoin kaupungin sisäinen rautatie. Westerplatten niemimaa siirtyi Puolalle, ja sinne tuli varuskunta, noin 90 miestä, ja satama. Puolan posti huolehti kaupungin posti- ja lennätintoiminnasta paikallisen postin ohella.


title: Danzigin vapaakaupunki

text: Versailles’n rauhan III ja XI artiklan mukaan kaupunki oli Saksan ja Itä-Preussin välissä oleva Kansainliiton valvoma alue. Sopimuksen mukaan Puolalla oli kaupungissa eräitä taloudellisia oikeuksia.


title: Danzigin vapaakaupunki

text: Kansainliitto vastasi alueen hallinnosta, ja sitä edusti vuorotellen eri maista valittu komisaari.


title: Danzigin vapaakaupunki

text: Vapaakaupungissa oli vuonna 1923 noin 366 730 asukasta, joista 95,47 % oli saksalaisia ja 3,28 % oli kašubeja tai puolalaisia, ja yhteensä runsas prosentti venäläisiä, ukrainalaisia ja muita.


title: Danzigin vapaakaupunki

text: Versailles'n rauhansopimuksen perusteella Danzigin asukkaat saivat oman kansalaisuuden, joka perustui asuinpaikkaan. Saksalainen väestö menetti Saksan kansalaisuuden ja sai uudet vapaakaupunkikansalaisuuden. Vapaakaupungin asukkaat saivat kahden vuoden kuluessa päättää, haluavatko he kuulua he vapaakaupunkiin vai Saksaan. Jos he muuttivat Saksaan, he menettivät kiinteistönsä, omaisuutensa ja oikeudet.


title: Danzigin vapaakaupunki

text: Danzigissa viralliset kielet olivat saksa ja puola. Kaupungissa oli vuonna 1923 yhteensä 366 730 asukasta, joista saksankielisiä 348 493 ja puolankielisiä (tai lähisukuisia kieliä kašubia ja masuuria puhuvia) 12 027, kaksikielisiä (puola, saksa) 1 629, sekä venäjän- ja ukrainankielisiä oli 2 628, heprean- ja jiddišinkielisiä oli yhteensä 602.


title: Danzigin vapaakaupunki

text: Danzigissa oli kaupungin senaatti, jossa olivat edustettuina lähinnä kaupungin saksan- ja puolankieliset kansalaiset. Kansainliiton komissaari Carl Jacob Buckhardt valittiin vuonna 1939 sovittelemaan kaupungin eri kansallisuuksien välisiä jatkuvia kiistoja.


title: Danzigin vapaakaupunki

text: Toukokuussa vuonna 1933 Saksassa järjestettiin vaalit, joissa Saksan kansallissosialistinen työväenpuolue saivat enemmistön valtiopäiville, ja samaan aikaan Danzigin kansallissosialistinen puolue voitti vapaakaupungissa järjestetyt vaalit. Puolue sai kuitenkin vain 57 prosenttia äänistä eli vähemmän kuin kaksi kolmasosaa, minkä Kansainliitto vaati, jotta Danzigin oma perustuslaki voitaisiin kumota kansallissosialistisen enemmistön päätöksellä. Uusi senaatti kuitenkin sääti antisemiittiset ja antikatolilaiset lait. Myöhemmin se hyökkäsi avoimesti kaupungin puolalaisia ja kašubiväestöä vastaan.


title: Danzigin vapaakaupunki

text: Saksan armeija miehitti vapaakaupungin syyskuussa 1939 samalla, kun se miehitti Puolan. Vapaakaupungin juutalainen väestö joutui vainon kohteeksi. Osa juutalaisista karkotettiin tai tapettiin. Danzigin suuri synagoga tuhottiin.


title: Danzigin vapaakaupunki

text: Saksan hallitus oli vaatinut alueen luovutusta jo ennen miehitystä vuodesta 1933, mutta Puola oli kieltäytynyt neuvotteluista. Puolan komissaari ilmoitti Kansainliiton komisaari Burckhardtille huhtikuussa 1939, että Puola vastaisi aseellisin toimin, jos Saksa hyökkäisi Puolaan ja vapaakaupunkiin.


title: Danzigin vapaakaupunki

text: Saksan hallitus äänesti Danzigin yhdistämisestä Saksaan 2. syyskuuta vuonna 1939, päivä sen jälkeen kun Saksan armeija hyökkäsi Puolaan.


title: Danzigin vapaakaupunki

text: Vaikka äänestys oli Kansainliiton päätöksen ja Danzigin perustuslain vastainen, Danzigista tuli osa Saksaa, ja siitä muodostettiin Danzig-Länsi-Preussi -niminen Reichsgau. Puolan postilaitoksen työntekijät kuitenkin tekivät vastarintaa 15 tuntia aseinaan lähinnä pistoolit, konekiväärit ja käsikranaatit. Postin työntekijät antautuivat ja heidät teloitettiin.


title: Danzigin vapaakaupunki

text: Sodan jälkeen noin 90 % kaupungista oli tuhottu. Puna-armeija miehitti kaupungin 30. maaliskuuta 1945. Kaupungin väestöstä 90 % oli joko teloitettu tai paennut. Kaupungista lähti 30. tammikuuta 1945 pakolaisia MV Wilhelm Gustloff -nimisellä laivalla Itämeren yli, mutta neuvostoliittolainen S-13-sukellusvene torpedoi sen, ja aluksessa olleet 10 000 pakolaista ja 1 000 sotilasta saivat surmansa.


title: Danzigin vapaakaupunki

text: Liittoutuneet esittivät Potsdamin konferenssisa, että entinen vapaavaltio liitettäisiin Puolaan. Vuonna 1950 noin 285 000 Danzigin kansalaista asui Saksassa ja 13 324 kansalaista oli muuttanut Puolaan ja saanut kansalaisuuden. Vuoteen 1947 mennessä noin 12 472 Danzingin saksalaista karkotettiin Saksaan ja 101 873 puolalaista Keski-Puolasta ja 26 629 Itä-Puolasta siirrettiin Danzigiin, jonka nimi oli jo muutettu puolankieliseen muotoon Gdańsk.


title: Believe in Nothing

text: Believe in Nothing on englantilaisen Paradise Lost -yhtyeen kahdeksas studioalbumi vuodelta 2001. Yhtye jatkoi edellislevyn "Host" linjaa, keskittyen syntikkoiden sävyttämään goottirokkiin.


title: Believe in Nothing

text: Suomessa albumi vietti kolme viikkoa top 40 -albumilistalla, paras sijoitus oli 18.


title: Believe in Nothing

text: ”Fader” ja ”Mouth” julkaistiin myös singleinä, kummastakin tehtiin myös video.Sävellykset ja sanoitukset: Nick Holmes ja Greg Mackintosh


title: Believe in Nothing

text:
Japanin painos sisälsi seuraavat bonusraidat:
Kokonaispituus: 15:49Kokonaispituus: 14:37


title: Drow

text: Drow, eli musta haltia, on Forgotten Realms -fantasiamaailmassa esiintyvä haltioiden rotu. Drowt ovat vääristymä kaikesta, joka yleensä fantasiakirjallisuudessa yhdistetään haltioihin; he ovat julmia, itsekkäitä ja petollisia kauniin ulkokuorensa alla. Taivaanalaiset haltiat ovat tuhansia vuosia aiemmin karkottaneet drowt Uumenenalan synkkiin käytäviin ja maanalaisiin luoliin, minkä vuoksi nämä yleensä hautovat kostoa vaaleille serkuilleen. Tavallisimmin drowt palvovat Lolthia (myös Lloth), Lukkien kuningatarta, kaaosjumaluutta, jonka muut haltiajumalat karkottivat keskuudestaan petollisen vallantavoittelun vuoksi.


title: Drow

text: Maan pinnan asukkaat suhtautuvat droweihin yleensä pelokkaasti ja vihamielisesti, sillä rodun petollinen ja vaarallinen maine tunnetaan laajalti. Silti muutamat mustat haltiat ovat onnistuneet asettumaan taivaanalaiseen maailmaan, tunnetuimpia näistä ovat Drizzt Do'Urden, Liriel Baenre ja Jarlaxle. Lisäksi drowjumalatar Eilistraeeta palvovat papittaret pyrkivät parantamaan suhteitaan maanpäällisten haltioiden ja muiden rotujen kanssa sekä tuomaan muita Drowta valoon, pois Uumenalasta ja Lukkikuningattaren uskosta, Qilué Veladornin johdolla.


title: Drow

text: Yleensä mustien haltioiden iho on eebenpuunmusta, hiukset valkoiset ja silmät hehkuvat punaisina osoittaen heidän kykyään nähdä pimeässä. Joskus drowien hiusten väri saattaa myös olla hopeinen, tai vielä harvemmin punainen. Tavallisesti drowt ovat ruumiinrakenteeltaan pienikokoisia ja siroja, ja heidän kasvonsa ovat haltioille tyypilliseen tapaan teräväpiirteiset, mutta kauniit. Naiset ovat usein miehiä pidempiä ja vankkarakenteisempia.


title: Michael Crawford Kerr

text: Michael Crawford Kerr (15. maaliskuuta 1827 – 19. elokuuta 1876) oli yhdysvaltalainen poliitikko. Hän toimi edustajainhuoneen puhemiehenä vuosina 1875–1876.


title: Michael Crawford Kerr

text: Kerr valmistui lakimieheksi Louisvillen yliopistosta 1851, jonka jälkeen hän muutti Indianaan, jossa hän istui osavaltion kongressissa vuosina 1856–1857. Hän istui Yhdysvaltain edustajainhuoneessa vuosina 1865–1873 ja 1875–1876. Hän toimi edustajainhuoneen puhemiehenä vuodesta 1875 siihen asti, kun kuoli tuberkuloosiin.


title: Symbol of Life

text: Symbol of Life on englantilaisen Paradise Lost -yhtyeen yhdeksäs studioalbumi vuodelta 2002. Vaikka yhtye paikoin palasikin hieman metallisempaan äänimaailmaan, albumi jatkoi pitkälti edellislevyn "Believe in Nothingin" linjaa, keskittyen syntikoiden sävyttämään goottirokkiin.


title: Symbol of Life

text: Albumi oli kaupallisesti ja laadullisesti pettymys, mikä vauhditti yhtyeen tulevaa tyylinmuutosta. Suomessa albumi ei päässyt lainkaan albumilistalle, toisin kuin neljä edellistä levyä.


title: Symbol of Life

text: ”Erased” ja "Isolate" julkaistiin myös singleinä, ja edellisestä tehtiin myös video.


title: Kunnallinen työmarkkinalaitos

text: Kunnallinen työmarkkinalaitos (KT Kuntatyönantajat) on kunta-alan työnantajajärjestö, joka ajaa kuntien ja kuntayhtymien etuja työmarkkinoilla. KT on osa Kuntaliittoa ja sen asema perustuu 1993 säädettyyn lakiin. Kunnallisen työmarkkinalaitoksen edeltäjänä toimi Kunnallinen sopimusvaltuuskunta, joka perustettiin 1. joulukuuta 1970.


title: Kunnallinen työmarkkinalaitos

text: Vuonna 2010 järjestö otti käyttöönsä nimen KT Kuntatyönantajat, mutta virallisissa yhteyksissä käytetään edelleen aiempaa nimeä.


title: Kunnallinen työmarkkinalaitos

text:
Kuntien ja kuntayhtymien palveluksessa on 429 000 palkansaajaa. Kunta-ala on Suomen suurin sopimusala ja sen pöydissä neuvotellaan viidellä eri sopimusalalla:
Kunta-alan pääneuvotteluryhmän kokouksiin osallistuvat KT:n neuvotteluosapuolena Julkisalan koulutettujen neuvottelujärjestö JUKOn, Kunta-alan unionin (JHL ja Jyty) ja Kunta-alan koulutettu hoitohenkilöstö KoHon (Tehy ja SuPer) edustajat.


title: James Gillespie Blaine

text: James Gillespie Blaine (31. tammikuuta 1830 West Brownsville Pennsylvania – 27. tammikuuta 1893 Washington, D.C.) oli yhdysvaltalainen poliitikko ja lakimies. Hän toimi edustajainhuoneen puhemiehenä vuosina 1869–1875, senaattorina 1876–1881 ja ulkoministerinä 1881 sekä 1889–1892. Hän oli myös republikaanipuolueen presidenttiehdokkaana vuonna 1884, mutta hävisi niukasti demokraattien Grover Clevelandille.


title: James Gillespie Blaine

text: Blaine istui Mainen osavaltion edustajainhuoneessa vuosina 1859–1862, joista kaksi viimeistä vuotta edustajainhuoneen puhemiehenä. Hänet valittiin republikaanina kongressiin vuonna 1863 ja edustajainhuoneen puhemieheksi 1868. Puhemiehenä ollessaan hän vaati perustuslakiin lisäystä, joka kieltäisi uskonnollisia kouluja käyttämästä julkisia varoja.


title: James Gillespie Blaine

text: Vuonna 1876 Blaine valittiin senaattiin. Hän oli ehdolla republikaanien presidenttiehdokkaaksi 1876 ja 1880, mutta ei tullut valituksi.


title: James Gillespie Blaine

text: Blaine toimi ulkoministerinä James Garfieldin, Chester A. Arthurin ja Benjamin Harrisonin hallinnoissa. Garfieldin murhan jälkeen hän jatkoi Arthurin hallituksessa joulukuuhun 1881, minkä jälkeen hän erosi. Vuonna 1889 hänestä tuli Harrisonin hallituksen ulkoministeri, mutta hän joutui eroamaan tästä tehtävästä kesäkuussa 1892 heikentyneen terveydentilansa vuoksi.


title: Popsi, popsi porkkanaa

text: Popsi, popsi porkkanaa on Markku Kopiston säveltämä ja Asta Kaukosen ja Chrisse Johanssonin sanoittama lastenlaulu, joka julkaistiin ensimmäisen kerran vuonna 1979. Laulu on suosituimpia lastenlauluja Suomessa.


title: Popsi, popsi porkkanaa

text: Laulu on opettavainen tarina vihannesten, hedelmien ja marjojen terveellisyydestä. Ensiksi laulussa kehotetaan popsimaan porkkanaa, koska se vahvistaa hampaita. Seuraavaksi haukataan hedelmää ja sitten maistetaan mansikkaa. Viimeisessä säkeistössä maistetaan kaikkia edellä mainittuja, minkä seurauksena ”vitamiinit sulle jää”.


title: Popsi, popsi porkkanaa

text: Ensimmäisen äänite, jolla laulu esiintyi, on "Lastensuosikit". Äänitteellä sen esittäjiksi mainitaan Jari, Jouko, Leena ja Sirkku. Sen jälkeen laulu on esiintynyt usealla lastenlaulualbumilla, kuten sen omaa nimeä kantaneella vuoden 1979 albumilla "Popsi popsi porkkanaa", jolla sen esittää Maiju Salmenkivi.


title: Paradise Lost (albumi)

text: Paradise Lost on englantilaisen Paradise Lost -yhtyeen kymmenes studioalbumi vuodelta 2005. Yhtye jätti syntikkapopin ja goottirockin taakseen ja palasi askeleen kohti juuriaan, Icon- ja Draconian Times -albumien metallisempaan ilmaisuun.


title: Paradise Lost (albumi)

text: Albumi oli kaupallisesti ja kriittisesti edeltäjäänsä onnistuneempi, ja yhtye pääsi Suomessakin jälleen Top40-listalle, tosin vain viikoksi sijalle 36. Paradise Lost myös konsertoi albuminsa tiimoilta Suomessa, esiintyen muun muassa Ruisrockissa kesällä 2005.


title: Paradise Lost (albumi)

text: "Forever After" julkaistiin myös singlenä, ja siitä tehtiin myös video.


title: Paradise Lost (albumi)

text: Kaikki kappaleet säveltänyt Gregor Mackintosh ja sanoittanut Nick Holmes.Lisäksi limited edition -versio sisälsi bonus-DVD:n.


title: Kolme varista

text: Kolme varista on suomalainen kansanlaulu ja suosittu lastenlaulu. Laulun säveltäjää ja sanoittajaa ei tunneta.


title: Kolme varista

text: Laulu alkaa, kun kolme varista istuu aidalla. Säkeistön päätteeksi yksi niistä lentää pois. Seuraava säkeistö alkaa samalla tavalla kuin edellinenkin, mutta variksia on yksi vähemmän. Kolmannen säkeistön lopuksi viimeinenkin varis lentää pois. Neljännessä säkeistössä kerrotaan taas kolmen variksen istuvan aidalla, mutta lopussa ne kaikki lentävät pois.


title: Kolme varista

text: Laulun kuluessa leikitään usein leikkiä, jossa toisesta kädestä nostetaan aina niin monta sormea ylös kuin laulussa sillä hetkellä lauletaan. Silivati seilaa -kohdassa voidaan keinutella kättä vaakatasossa edestakaisin. Kun varis lentää pois, taivutetaan sormi nyrkkiin. Sormien lukumäärä muuttuu laulun sanojen mukaisesti.


title: In Requiem

text: In Requiem on englantilaisen Paradise Lost -yhtyeen yhdestoista studioalbumi vuodelta 2007. Yhtyeen edellislevyllä alkanut ”paluu juurille” jatkuu "In Requiemilla", joka on yhtyeen metallisin sitten vuoden 1993 "Iconin". Myös laulaja Nick Holmes palasi osittain matalampaan ja karkeampaan laulutekniikkaan kuin aiemmilla albumeilla. Rumpali Jeff Singer on soittanut yhtyeessä jo vuodesta 2005 sessiojäsenenä, tällä levyllä hänen asemansa virallistettiin.


title: In Requiem

text: "In Requiem" pääsi Suomessa kahdeksi viikoksi albumilistalle, parhaan sijoituksen ollessa 19.


title: In Requiem

text: ”The Enemy” -kappale julkaistiin singlenä, ja siitä tehtiin musiikkivideo. Videoksi päätyi myös kappale ”Praise Lamented Shade”.


title: In Requiem

text: Kaikki kappaleet säveltänyt Gregor Mackintosh sekä sanoittanut Nick Holmes.


title: Risto Johnson

text: Risto Johnson (16. tammikuuta 1952 Pello – 10. heinäkuuta 2001 Yhdysvallat) oli valtiotieteen maisteri ja Yleisradion pitkäaikainen taloustoimittaja sekä Yhdysvaltain kirjeenvaihtaja.


title: Risto Johnson

text: Johnson aloitti uransa Yleisradion palveluksessa 1971 Kokkolassa alueradion toimittajana. Hän siirtyi pian tv:n uutistoimituksen palvelukseen aloittaen siellä vakinaisena toimittajana 1973.


title: Risto Johnson

text: Johnson toimi taloustoimittajana tv:n uutistoimituksessa sekä ajankohtaisohjelmissa. Hän oli myös taloustoimituksen esimiehenä ja vuosina 1994–1997 Yleisradion Yhdysvaltain-kirjeenvaihtajana. Johnson kuoli äkillisesti ollessaan työmatkalla Yhdysvalloissa heinäkuussa 2001.


title: Valoa kohti

text: Valoa kohti voi viitata johonkin seuraavista:


title: Pluto (okeanidi)

text: Pluto () oli kreikkalaisessa mytologiassa Okeanoksen ja Tethyksen tytär, yksi okeanideista. Toisaalta kerrotaan, että hän olisi joko Himanteen tai Kronoksen tytär.


title: Pluto (okeanidi)

text: Pluto sai joko Zeuksen tai Tmoloksen kanssa pojan, Tantaloksen.


title: Parhaat (Pepe Willberg/Fazer Finnlevy)

text: Parhaat on suomalaisen laulaja Pepe Willbergin kokoelma-albumi vuodelta 1989. Sen julkaisi Fazer Finnlevy ainoastaan CD-versiona.


title: Parhaat (Pepe Willberg/Fazer Finnlevy)

text: Kaksi vuotta aiemmin Willbergiltä tuli ensimmäinen Parhaat -niminen kokoelma, mikä on Overdiscin julkaisema.


title: Rebaque

text: Rebaque on entinen meksikolainen Formula 1 -talli, jonka perustajana ja kuljettajana toimi F1-kuljettaja Hector Rebaque. Talli kilpaili sarjassa kausilla –.


title: Rebaque

text: Rebaque osallistui 30 kilpailuun, joista se saavutti yhden MM-pisteen. Talli käytti lähes koko historiansa ajan Lotuksen valmistamia autoja. Rebaque kehitti kuitenkin lopulta oman HR100-auton, jolla se kilpaili kolmessa viimeiseksi jääneissä kilpailussa kaudella 1979.


title: Rebaque

text: Hector Rebaque sai kuljettajan paikan Brabham-tallista seuraavaksi kaudeksi ja päätti samalla lopettaa oman tallinsa pyörittämisen.


title: Rebaque

text: Rebaque on vieläkin ainut meksikolainen F1-sarjaan osallistunut talli.


title: Toivotut

text: Toivotut on suomalaisen laulaja Pepe Willbergin kokoelma-albumi vuodelta 1992. Sen julkaisi Fazer Finnlevy ainoastaan MC-versiona.


title: Pappiskvintetti

text: Pappiskvintetti on R. A. Salvatoren viisiosainen kirjasarja, joka kertoo nuoresta Deneir-jumalan papista, Cadderly Bonaducesta. Tarina sijoittuu Forgotten Realms fantasiamaailmaan. Cadderly ystävineen esiintyy myös muutamissa Drizzt Do'Urdenista kertovissa Salvatoren romaaneissa.


title: Pappiskvintetti

text: Cadderly on nuori Deneirin pappi, joka on suurimman osan elämästään kasvanut Mielenylennyksen kirjastossa. Hänen parhaita ystäviään ovat Ivan ja Pikel Kolkkaolka, kääpiöveljekset, jotka toimivat kirjaston kokkeina. Cadderly on myös rakastunut kirjastossa opiskelevaan nuoreen munkkinaiseen Danicaan samoin kuin ystävänsä Rufo.


title: Pappiskvintetti

text: Myrkkyjen jumalatarta palvovat papit ja velhot koettavat vallata haltuunsa koko ympäröivän alueen. He päättävät aloittaa tuhoamalla Mielenylennyksen kirjaston Kaaoskiroukseksi kutsutulla aineella, joka saa sen savua hengittävät täydellisesti syvimpien halujensa valtaan. Yritys kuitenkin epäonnistuu Cadderlyn ja hänen ystäviensä ansiosta.


title: Pappiskvintetti

text: Lähellä Mielenylennyksen kirjastoa on haltioiden hallitsema metsäalue, joka joutuu vuoriston hirviöiden hyökkäyksen kohteeksi sen jälkeen, kun näitä hallitsevat papit ja velhot ovat epäonnistuneet Mielenylennyksen kirjaston tuhoamisessa. Cadderly ystävineen lähetetään haltioiden avuksi taistelemaan myrkyn jumalattaren joukkoja vastaan.


title: Pappiskvintetti

text: Epäonnistuttuaan jo kahdesti pyrkimyksissään valloittaa Mielenylennyksen kirjastoa ympäröivä alue, myrkyn jumalattaren palvelijat päättävät käydä suoraan pahimmaksi vihollisekseen osoittautunutta Cadderlya vastaan ja lähettävät pelätyt, Yönaamioiksi kutsutut, salamurhaajat nuorukaisen jäljille. Raskaista tappioista huolimatta Cadderly ystävineen onnistuu jälleen pilaamaan vihollistensa suunnitelmat.


title: Pappiskvintetti

text: Saadessaan tietää myrkyn jumalattaren palvojien piilopaikan Cadderly ystävineen lähtee suoraan hyökkäykseen vihollisiaan vastaan. Kohdatessaan vihollisensa lopulta silmästä silmään Cadderly saa tietää, että kyse on hänen omasta isästään, joka on johtanut vihollisten toimintaa. Lopulta ystävykset kuitenkin perivät voiton taistelussa.


title: Pappiskvintetti

text: Rufon petettyä Cadderlyn useita kertoja nuori pappi on saanut tarpeekseen ja lopulta laittanut entisen ystävänsä ylle Deneirin kirouksen. Kiero pikkupaholainen Druzil kuitenkin vakuuttaa Rufolle, että jos tämä löytää Kaaoskiroukseksi kutsutun aineen, tämä vapautuu Cadderlyn langettamasta kirouksesta. Ennen kuin Druzil ehtii estää asian väärinymmärtänyt Rufo juo maagisen sekoituksen, minkä seurauksena hän muuttuu kaiken elollisen vääristymäksi: vampyyriksi.


title: Pappiskvintetti

text: Mielenylennyksen kirjasto kohtaa lopullisen tuhonsa Rufon alkaessa levittää vampirismin kirousta kaikkiin siellä oleviin. Lopulta Cadderly kuitenkin suurella vaivalla onnistuu tuhoamaan vampyyrit, mutta kirjasto on saastunut, eikä Deneirin henki enää asu siinä. Cadderly tuhoaa koko rakennuksen perustuksia myöten ja ryhtyy rakentamaan sen tilalle uutta katedraalia, Korkealentoista henkeä.


title: Sejm

text: Sejm on Puolan valtiopäivät eli nykyisen parlamentin alahuone. Sejmissä on 460 paikkaa, ja sen jäsenet valitaan joka neljäs vuosi. Parlamentissa on myös ylähuone, senaatti.


title: Sejm

text: Sejm Puolan kuningaskunnan ja Liettuan suuriruhtinaskunnan aikana:


title: Ranskan Grand Prix 1981

text: Ranskan Grand Prix 1981 oli Formula 1 -sarjan osakilpailu, joka ajettiin 5. heinäkuuta 1981 Dijonin radalla Ranskassa. Kilpailun voitti Renault'lla ajanut Alain Prost, jolle voitto oli uran ensimmäinen.


title: Hasan ibn Ali

text:
Hasan ibn Ali ibn Abi Talib (, 624 Medina – 669 Medina) oli profeetta Muhammadin tyttärenpoika. Hasan ibn Alin isä oli sunnilaisuuden neljäs kalifi ja šiialaisuuden ensimmäinen imaami Ali ibn Abi Talibi ja hänen äitinsä oli Muhammedin tytär Fatima Zahra. Hasan ibn Ali on merkittävä hahmo islaminuskossa, sillä hän kuuluu Muhammadin talonväkeen. Häntä pidetään myös šiialaisuuden toisena imaamina.
Hasanin arvonimi on Hasan Al Mujtaba.


title: Hasan ibn Ali

text: Šiiojen historiankirjoituksen mukaan Hasan ibn Ali menehtyi, kun Muawiyah myrkytytti hänet.


title: Lordi Elgin

text: Thomas Bruce, Elginin 7. jaarli ja Kincardinen 11. jaarli (tunnetaan paremmin nimellä Lordi Elgin; 20. heinäkuuta 1766 Fife – 14. marraskuuta 1841 Pariisi) oli skotlantilainen aatelismies ja diplomaatti, joka tunnetaan erityisesti Parthenon-temppelin marmoriveistosten (ns. Elginin marmorit) irrottamisesta ja viemisestä Ateenasta Britanniaan. Hänen mukaansa kutsutaan elginismiksi kulttuurivandalismia, jossa kulttuuriarvoltaan merkityksellistä omaisuutta ryöstetään pois alkuperäisestä kulttuuriyhteydestään yksityiskokoelmiin tai muunmaalaisiin museoihin. Elginismi-termiä käytti ensimmäisenä englantilainen runoilija lordi Byron, joka syvästi paheksui Elginin tekoa.


title: Lordi Elgin

text: Thomas Bruce kuului skotlantilaislähtöiseen Brucen klaaniin. Hän syntyi Charles Brucen, 5. Elginin jaarlin, kolmantena poikana perien jaarlin arvonsa isoveljeltään vuonna 1771, viisivuotiaana. Hänet nimettiin vuonna 1799 Britannian suurlähettilääksi Konstantinopoliin, jossa hän toimi vuoteen 1803 saakka. Tuona aikana Elgin myös hankki kiistanalaiset marmoriveistokset. Matkalla kotiin Konstantinopolista Elgin jäi 1803 Italiassa vangiksi ranskalaisjoukoille, jotka kävivät sotaa Britanniaa vastaan. Hän vietti vuodet 1803–1806 sotavankina Ranskassa.


title: Lordi Elgin

text: Kun Elgin pääsi palaamaan Englantiin, oli maine hänen muinaisesineiden hankinnastaan jo kantautunut maahan. Elgin sai osakseen paheksuntaa kreikkalaisen kulttuuriperinnön ryöstämisestä, vaikka hän itse perusteli tekoaan nimenomaan brittiläisen kulttuurin rikastamisella. Rahavaikeuksiin ajauduttuaan Elgin joutui myymään marmorikokoelmansa British Museumille, joka pitkien neuvottelujen jälkeen lunasti veistokset itselleen 35 000 punnalla vuonna 1816.


title: Lordi Elgin

text: Elginin poika oli Kanadan kenraalikuvernöörinä ja Intian varakuninkaana toiminut lordi Elgin ja pojanpoika Intian varakuningas lordi Elgin.


title: Suunnikaslihas

text: Suunnikaslihas () kuuluu eturaajan syviin lihaksiin ja se on epäkäslihaksen peittämä. Ihmisellä lihas voidaan jakaa kahteen osaan: "musculus rhomboideus minor" ja "musculus rhomboideus major". Suunnikaslihas kiinnittää yläraajan paikoilleen ja lisäksi se mahdollistaa yläraajan ja kaulan kohotuksen sekä yläraajan taakseviennin. Lihasta hermottaa hartiapunoksesta haarautuvat hermot.


title: Elämänhallinta

text: Elämänhallinta on käsite, joka sulkee sisäänsä kaikki ihmisen elämän osa-alueet: työn, sosiaalisen aseman, asumisen, perhetilanteen, terveyden, työkyvyn ja muut elämisen voimavarat. Koska määritelmän sisältö on periaatteessa avoin, ajatus elämän hallitsemisesta kokonaisuudessaan on utopistinen. Elämänhallintaa voikin ajatella olevan vaihtelevasti eri ihmisillä ja samalla ihmisellä ajallisesti tai elämänalueittain. Elämänhallinnan käsitteellä ei aseteta ihmiselle tavoitetta, vaan pikemminkin omaksutaan näkökulma inhimilliseen toimintaan vaikuttaviin tapahtumiin.


title: Elämänhallinta

text: Arkielämän tilanteisiin ja niiden muodostamiin elämänkokemuksiin liittyvien ongelmien ratkaisuyrityksiin on käytetty hallinnan tai itseohjauksen vertauskuvia. Eri tutkimusaloilla – lähinnä psykologiassa ja yhteiskuntatutkimuksessa – kyky ja pyrkimys hyvään tai riittävään suoriutumiseen ja ongelmanratkaisuun saavat erilaisia nimiä ja niitä selitetään vaihtelevin teorioin. Elämänhallinnan sukuisia englanninkielisiä käsitteitä ovat muun muassa "coping", "self-regulation", "mastery", "sense of coherence", "self-efficacy", "competence", "empowerment". Elämänhallinnan voi myös katsoa koostuvan monien toiminta-alueiden hallinnasta tai hallinnankokemuksista. Voidaan puhua ainakin Hallinnan ja itseohjauksen käsitteitä käytetään monessa yhteydessä, coping on psykologian käsite. Samat asiat voidaan ilmaista minuuden, persoonallisuuden, toiminnan, käyttäytymisen tai itseohjauksen ja hallinnan käsittein.


title: Elämänhallinta

text: Suomalaisista teksteistä, jotka erityisesti pohtivat elämänhallinnan kysymyksiä kuntoutuksessa ja sosiaali- ja terveyspolitiikassa mainittakoon Raimo Raitasalon "Elämänhallinta sosiaalipolitiikan tavoitteena" ja Aila Järvikosken väitöskirja "Vajaakuntoisuudesta elämänhallintaan? Kuntoutuksen viitekehysten ja toimintamallien tarkastelu".


title: Elämänhallinta

text: Hallinnassa on niin itseohjauksen kuin copinginkin mielessä aina kysymys jonkinlaisesta muutoksesta siihen verrattuna mitä olisi tapahtunut jos hallinta ei olisi onnistunut. Toiminta tai teko olisi mennyt jotenkin toisin, ei välttämättä huonommin, koska hallintaa ei prosessina voi tarkoituksenmukaisesti määritellä ainakaan kokonaan hallinnan hetkellä vielä toteutumattoman asiantilan perusteella. Silloin kun hallinta saavutetaan muutamalla tavoitetta tai arviointiperusteita maalia lähestyttäessä, voi aivan hyvin kysyä, millaisesta hallinnasta onkaan kysymys. Hyvin monet hallinnaksi sanotut tekemiset ovat jälkikäteistä selittelyä tai jopa etukäteen, kaiken varalta, annettuja syitä mahdolliselle epäonnistumiselle (tai odottamattomalle onnistumiselle).


title: Elämänhallinta

text: Psykologisessa käsitteistössä on useita esimerkkejä prosesseista, joita ei yleensä liitetä hallintakäsitteisiin, mutta jotka ovat lopputulokseltaan samanlaisia. Sellaisia on esimerkiksi "disability paradox", jolla tarkoitetaan sitä, että henkilön mieliala onkin paljolti geneettisesti määräytyvä luonnekysymys ja että jokaisen ihmisen mieliala etsiytyy suunnilleen samalle subjektiiviselle tasolle riippumatta siitä, mitä hänen elämässään on tapahtunut. Toinen samantapainen käsite on "response shift", jolla tarkoitetaan subjektiivisten kokemusten siirtymistä mitta-asteikolla sen mukaan millaisia elämänkokemuksia ihmisellä on.


title: Elämänhallinta

text: Yksilön suoriutuminen elämäntilanteessaan on aina jonkinlainen kompromissihakuinen adaptaatiotehtävä, joka voidaan suorittaa hyökäten (mastery), puolustautuen (defense) tai tyytymällä selviytymään (coping). Yhteiskunnan ja yksilöiden muodostamassa kokonaisjärjestelmässä pitäisi nyt kysyä mitä tarkoittavat hyökkäys (mastery), puolustus (defense) ja torjuntavoitto (coping) yhteiskunnan toimintana. Entä millaisia yhteentörmäyksiä ja vuorovaikutustilanteita syntyykään, jos ajatellaan yhteiskunnankin olevan itseään ohjaava ja coping-keinoja soveltava toimija?


title: Elämänhallinta

text: Vuorovaikutuksen terveysperusteinen hallinta tulee kysymykseen silloin, kun koettu ongelma on sosiaalinen tai sosiaalisesta tuesta tai muusta vuorovaikutuksesta riippuva. Jos hallinnan tavanomaisimpia ratkaisumalleja ajattelee, missä tahansa tilanteessa avun tai neuvon pyytäminen toisilta ihmisiltä ovat mahdollisia vaihtoehtoja. Osaa sairauksista, varsinkin mielenterveyshäiriöitä, pidetään olennaisesti hallinnan ongelmina eli käyttäytymisen, tunteiden, mielialan tai ajattelun hallinnan merkittävinä poikkeamina. Terveydenhuollon peruslogiikan mukaan diagnoosia seuraa hoito ja potilaan tulee noudattaa saamiaan hoito-ohjeita. Erikoiset hallintakeinot ovat terveydenhuollon näkökulmasta järjettömiä. Hoito joutuu siten työskentelemään hallintastrategioiden näkökulmasta valikoiden ja hallinnasta muodostuu helposti potilaan autonomian ja itsemääräämisoikeuden taistelukenttä.


title: Elämänhallinta

text: Sosiaalisen tuen kautta tapahtuva vaikean elämäntilanteen hallinta on tehokasta ja toimivaa. Yhteys toisiin ihmisiin lisää tilanteen systeemisiä voimavaroja ja vaihtelua. Kysymys on vain siitä, onko sosiaalisella tuella yleisiä tai erityisiä kielteisiä vaikutuksia. Sosiaalinen tuki on tutkimuksissa jaettu yleensä ensin instrumentaaliseen ja emotionaaliseen tukeen. Kun näiden kahden tukityypin osalta ryhmitellään sosiaalisen tuen tai verkon toiset osapuolet, saadaan monitasoinen sosiaalinen järjestelmä: perhe, ystävät, asiantuntijat, ongelman osapuolet jne. Täysin sivussa tästä asetelmasta ei voi pitää myöskään näiden toimijoiden pysyviä ominaisuuksia (persoonallisuus, tietomäärä yms. yksilötasolla, toimintakulttuuri, saavutettavuus jne.) ja hetkellisesti vaihtelevia ominaisuuksia. Jos yksilötasoisen hallinnan tutkimus voi olla monimutkaista, sosiaalinen vuorovaikutus tuo siihen valtavan määrällisen ja laadullisen lisän, josta on suoriuduttava yksinkertaistamalla kuvausta jollakin tavalla, esimerkiksi unohtamalla tai vakioimalla yksilölliset tekijät.


title: Elämänhallinta

text: Elämänhallinta on päämerkitykseltään elämän mittainen asia. Hallinta on tältä osin tiukasti yhteydessä kasvuun ja yksilönkehitykseen. Hallinta ei myötäile yksilöllistä muutosta vaan joutuu usein sen kanssa sisäiseen tai ulkoiseen ristiriitaan.


title: Elämänhallinta

text: Psyykkinen hallinta, joka käynnistyy suuremman tai pienemmän uhan vaikutuksesta, voi tarkoittaa hyvin yleistä ilmiötä, joka kattaa miltei koko psykologian tutkimusalueen. Ihmisen psyyke on mukana kaikessa, mitä ihminen tekee tai mitä hänelle tapahtuu. Ero tietoisen ja tavoitteellisen psyykkisen hallinnan ja automaattisesti tapahtuvien psyykkisten prosessien välillä ei ole niin selkeä, että rajan psyykkisen hallinnan ilmiöalueen ympärille voisi vetää tarkasti. Tällainen laaja käsite on itseohjaus. Suppeampana käsitteenä psyykkinen hallinta tarkoittaa erillisiä, keskenään läheisessä käsitteellisessä yhteydessä olevia kognitiivisia ja affektiivisia prosesseja, s.o. uskomusten, mielikuvien, ajatusten, väitteiden yms. käyttöä erilaisten ongelmatilanteiden määrittelyssä ja niiden vaatimien toimintojen valmistelussa tai tulkinnassa.